تکایە ناوی تەواوی خۆتم پێ بڵێ؟

-من ناوم جەلال-ە، لەمنداڵییەوە پێم دەڵێن مام جەلال، باوکم ناوی حوسامەدینە، نازناوەکەشم تاڵەبانییە.

لە چ ساڵێک لەدایکبوویت؟

-بەڕاستی ئەوە نازانم، چونکە نەنووسراوە، بەڵام بە تەقدیری ئەوەی کە لە دایکم بیستوومە، دەیزانی هاوین بووە، بە حسابی ئەو ڕووداوانەی کە ئەو باسی دەکرد یان 1933 یان 1934م، ئیتر نازانم کامیانە.

لە چ شوێنێک لەدایک بوویت لە شار یان لادێ؟

-لە دێیەک بەناوی کەلکان لە بناری چیای کۆسرەت، ئێستا سەر بە قەزای دوکانە، سەر بەلیوای سلێمانی، دکتۆر مەحموود دەیگووت ئێستا بەتەواوەتی تێکدراوە.

بەمنداڵی و بەگەنجیت دایک و باوکت زۆر شوێنی خۆیان گۆڕیوە؟

-من لەلادێ لەدایکبووم، پاش پێنج شەش ساڵ باوکم چۆتە کۆیە.

بەشی زۆری گەنجێتی و منداڵیت لە کۆیە بەسەربردووە؟

-نا، من دەتوانم بڵێم لە ساڵی 1939 و 1940ەوە تا ساڵی 1950 لە کۆیە بووم، دوای ئەوە بۆ خوێندن چوومەتە هەولێر ساڵێک، ساڵێکیش لە کەرکووک و ئیتر بەغدا و زانکۆ، ئیتر داخڵی سیاسەت بووم، ئەگەر حساب بکەیت هەر 10-12 ساڵ بەسەریەکەوە لە کۆیە بووم و ئیتر کۆیەم نەدیوەتەوە.

خوێندنگەی سەرەتاییت لە کۆیە تەواوکرد؟

-بەڵێ ساڵی 1947 لە کۆیە تەواوم کرد.

ئەی ناوەندی؟

-ناوەندیشم هەر لە کۆیە تەواوکرد ساڵی 1948 تا 1950.

ئەی دواناوەندی و زانکۆ؟

-پۆلی چواری دواناوەندیم لە هەولێر تەواوکرد و پێنجی دواناوەندیشم لە کەرکووک تەواو کرد.

دوای ئەوە چوویتە زانکۆ، لەچ بەشێک؟

-ئەو وەختە زانکۆ لە عێراق نەبوو، چەند کۆلێجێک هەبوو، من چوومە کۆلێجی حقووق. کە من چوومە کۆلێجی حقووق زانکۆ نەبوو، کۆلێجی جیاجیا هەبوو، چونکە زانکۆ لە زەمانی کۆماریدا درووستبوو. چوومە کۆلێجی پزیشکی، قبوڵیش کرام، بەڵام لەبەر کاری سیاسی گواستمەوە بۆ حقووق.

خوێندنەکەت لەبەر کاری سیاسی پچڕ پچڕ بوو؟

-تا پۆلی چواری حقووق مونتەزەم بووم، هەموو ساڵێک چەند جارێک دەگیرام، بەڵام هەر تێیدا دەردەچووم و پۆلەکەم تەواودەکرد، لە پۆلی چواربووم سەفەرێکی دەرەوەم کرد ئەو سەفەرەی کە چووم بۆ وارشۆ و مۆسکۆ و پەکین، لەدوای ئەوە ساڵێک فەسڵ کرام لە کۆلێج.

ساڵی 1956 کە پەلاماری میسریان دا و خۆپیشاندان و مانگرتن بوو، بێگومان من بەشداریم کرد، ئەوجارە بە یەکجارەکی فەسڵ کرام، هەتا دوای شۆڕشی 14ی تەمموز چوومەوە کۆلێجم تەواو کرد.

پاش ئەوەی کە کۆلێجت تەواوکرد، هیچ کارت کرد وەکو پارێزەر؟

-بەناو بەڵێ، بەڵام بە عەمەلی نا، لە تەمەنی خۆمدا یەک دەعوا هەبوو کە مامۆستا برایم درا بەدادگا کە لە(خەبات) بووین، چەند پارێزەرێک وەکو خۆبەخش ناوی خۆیان نووسی منیش هەر ناوی خۆم نووسی، ئەگینا بەعەمەلی نەخێر، هیچ دەعوایەکی دادگام نەبینیوە.

پاش دەرچوون بووبووم بە پارێزەر، شەریکی کاک ڕوشدی عارف بووم، بەڵام ئەوەش هەر بەناو بوو، دوایی بانگ کرام بۆ خزمەتی سەربازیی، کۆلێجی ئیحتیاتی ئەفسەرانم تەواوکرد، چەند مانگێک بووم بەئەفسەر لەکەتیبەی چواری تانک، یەکەم جۆری تانکی T55 کە هاتبوو بۆ عێراق ئەوە یەکەم کەتیبە بوو، دوای ئەوە لەوێوە هاتمەوە (خەبات) بۆ کاری ڕۆژنامەگەری ئیتر دەعواو شتی وام نەدیوە.

باشە ئەو خوێندنگەی سەرەتایی و ناوەندی و دوا ناوەندیانە خوێندنگەی تایبەتی بوون یان حکومی؟

-نا هەمووی حکومی بوون.

وەک پێشتریش عەرزم کردیت ئەمە بۆ مەبەستی عیلمییە، بۆ تێزێکی دکتۆرایە، بۆیە پێویست بەوە دەکات بەو جۆرەی دەتوانیت ئەوەی کە ڕازیت باسی بکەیت لەهەمان کاتدا ئازادی کە نەتوانی وەڵامی هەندێک پرسیار بدەیتەوەو بەئازادییەکی تەواو دەتوانی بڵێی ناتوانم وەڵامی بدەمەوە.

لەمنداڵی خۆتدا تا تەمەنی 10 ساڵە چەند خوشک و برا بوون؟

-دوو خوشکم هەبوو.

پەیوەندیت لەگەڵ خوشک و براکانتدا چۆن بوو؟

-پەیوەندیم باش بوو، تاکە کوڕ بووم، خۆشەویست بووم، لەگەڵ خوشکەکانم بەینم خراپ نەبوو.

باشە ئەگەر ڕۆژێک بهاتیتایە ماڵەوە لەخوێندنگە یان ڕات بکردایە و نەچوویایتە وانەوە، یان بهاتیتایە ماڵەوە، چێشتێکیان لێنابێت و بتوتبایە نایخۆم؟

-دوو شت هەیە، یەکەم قەت ڕام نەکردووە لەخوێندنگە، خوێندکارێکی باشبووم، زۆریشم خوێندنگە پێ خۆش بوو، لەبەرئەوە لە هیچ وانەیەک ڕام نەکردووە لە تەمەنی خۆمدا، مەگەر لەحقووق، کە گەیشتمە حقووق، ئەوێ جیاواز بوو. لەبەرئەوە ئیشوکاری خوێندنگەم ڕێکوپێک بوو، قەت هەڵنەهاتووم.

حەزیشم لەخوێندن بوو. لەبەرئەوە لەگەڵ خوێندنگە زۆر گونجاو بووم، بەڵام لەماڵەوە وانەبووم، ئەگەر بهاتبامایەوە خواردن حازر نەبایە، هەرایەکی گەورەم دەنایەوە، شەڕم درووست دەکرد، یان شتێکم داوا بکردایە و جێبەجێ نەبوایە قڕەقڕم زۆر دەکرد.

باشە لەمنداڵیی خۆتدا دایک و باوکت بەچ چاوێک تەماشایان دەکردی، خزمەکانت، منداڵێکی لەسەرخۆ بووی یان بەگرفت بووی؟

-دوو پرسیاری جیاوازە، ئارامی جیایەو گرفت جیایە، من بەمنداڵی هیچ گرفتیەکم نەبوو، چونکە لەخوێندنگە باش بووم، هیچ ئەملاو ئەولایەکم نەبوو، چاک دەمخوێند و تاقانەش بووم، هەم لەبەرئەوەی تاقانە بووم خۆشەویست بووم، هەم لەبەرئەوەی خوێندکارێکی باش بووم، هەموو ساڵێک بەیەکەم دەردەچووم. لەدوو سێی سەرەتایی لەکۆبوونەوەدا من شیعرم خوێندۆتەوە، لەتەمسیلی خوێندنگە بەشداریم دەکرد، بەڵام ئارام نەبووم، منداڵێکی زۆر عەجول و هاربووم.

پەیوەندیت لەگەڵ هاوڕێکانت و مامۆستاکانت؟

-زۆر باش بوو، لەگەڵ مامۆستاکانم زۆر باش بووم، لەگەڵ هاوڕێکانم ئێجگار باش بووم، لەبیرم نایەت شەڕێکم کردبێت لەگەڵ یەک خوێندکار، پەیوەندیم زۆر باش بوو، ئەوەندەی مامۆستام هەبوو، پەیوەندیم باش بوو لەگەڵیاندا، زۆریشیان خۆش دەویستم، هەم لەبەرئەوەی خوێندکارێکی باش بووم، هەم لەبەرئەوەی لەبەرچاوی ئەوان خۆم بەخوێندکارێکی ئارام و فەقیر نیشان دەدا.

لەمنداڵی و گەنجێتیت ژمارەی هاوڕێت زۆر بوو؟

-بەڵێ ئێجگار زۆر بوو، بەتایبەتی لە سەرەتایی، هەموو خوێندکارەکان دۆستم بوون، زۆرجار لەگەڵ پۆلێکی هەورازتریشدا بەینم باشبوو، بۆ نموونە من لەپێنج بووم، لەگەڵ خوێندکاری شەشەکانیش بەینم باش بوو، جارێکی کۆمەڵەیەکی خوێندکارانمان درووست کرد، نەک هەر لەخوێندنگەکەی خۆم، بەڵکو کۆیە دوو خوێندنگەی لێ بوو، من لەگەڵ خوێندکاری هەردوو خوێندنگەکە بەینم باش بوو.

ئەو خوێندکارانەی کە دۆستت بوون، یان خزم بوون یان لەهەمان گەڕەکدا بوون، یان لەهەمان چین بوون لەسەر بنەمای چینایەتی؟

-نەخێر، پەیوەندیم لەگەڵ هەموو خوێندکاران باش بوو، بەڵام بە پلەبوو، خوێندکاری زیرەک یان ئەوەی بەلای خۆمەوە باش بوو، هیچ پەیوەندی بەخزمایەتی و گەڕەکەوە نەبوو، زۆرجار پەیوەندیم لەگەڵ خەڵکی گەڕەکی دوورتر زۆر باشتربوو، لەگەڵ ئەوەی خەڵکی گەڕەکی خۆمان بوو، یەک خزمم هەبوو، هێندەی بێگانەکان بەینم باش نەبوو لەگەڵیاندا.

لەدواناوەندی، لەزانکۆ بەشی زۆری هاوڕێکانت سیاسی بوون یان هاوڕێی تریشت هەبوو؟

-ئەوە جیاوازی تێدایە، لە سەرەتاییەوە من داخڵی سیاسەت بووم، ئەو سەردەمە هاوڕێکانم هەم سیاسی بوون هەم هەوڵیشمان دەدا خەڵک ڕاکێشین، لە ناوەندیی زۆربەی هاوڕێ نزیکەکانم هەر ئەو کەسانە بوون کە هاوبیری سیاسیم بوون، بەڵام من لەگەڵ شیوعییەکانیش بەینم باش بوو، بیرم دێ خوێندنگەی ئێمە دوو بەش بوو، لەبیرمە 85 خوێندکاری لێبوو، دوو تەیاری سیاسی هەبوو، 42 شیوعی بوو 42ی تر تەییارەکەی تر بوون، من لەگەڵ هەردوو تەیارەکە بەینم باش بوو، بێگومان زۆرتر پەیوەندیم لەگەڵ ئەو تەرەفە بوو کە خۆم لەگەڵیان بووم، بەڵام بەگشتی لەگەڵ هەردوولا بەینم باشبوو. بۆنموونە کاک فاتیح ڕەسول یەکێکیان بوو کە ئێستاش بەینم لەگەڵی باشە.

کە چوومە دوا ناوەندی چونکە خەباتەکە سڕی بوو، دۆستایەتی نزیکم لەگەڵ هەموو کەسێکدا هەبوو، ئەوەی پێم باشبوایە.

بۆنموونە کە گەیشتمە تەمەنێکی دیاریکراو لەگەڵ خەڵکی باش و بە ئەخلاق پەیوەندیم دەکرد، دەتوانم بڵێم لەحقووق پەیوەندیم زۆر فراوان بوو، بۆنموونە بۆ کوردێک عەجیب بوو لەگەڵ نەتەوەییەکاندا پەیوەندی هەبێت، من لەگەڵ ئەوانیش پەیوەندیم هەبوو، دۆستی نزیکی شیوعیم هەبوو، دۆستی نزیکی بەعسیم هەبوو، دۆستی نزیکی ئیستیقلال و وەتەنی دیموکراتی، بێجگە لەکوردەکانی خۆشمان.

ئەگەر بیر لەکاتی منداڵیی خۆت و گەنجێتیت بکەیتەوە لەڕووی ئابوورییەوە وەزعی ماڵی خۆتان لەگەڵ دەورەوپشتتان، ئایا لەوان باشتربوو، یان وەکو ئەوان بوو، یان خراپتر بوو؟

-ئەگەر جیرانەکانمان حساب بکەین جیرانی دەستی ڕاستمان ماڵی زۆر دەوڵەمەندی کۆیە بوون، جیرانی ئەولاترمان چینی مامناوەند بوون و بۆیە وەزعمان بە قۆناغی جیاجیادا هاتووە، قۆناغێک زۆر باش نەبوو، بەڵام مامناوەند بوو.

ئەوە هیچ کاریگەریی لێکردوویت، بەبیرت دێت ئەو دۆخە ناخۆشانە؟

-من هەرگیز وەزعی ناخۆشم نەبینووە لەڕووی ئابوورییەوە، وەزعم خراپ نەبووە، یان زۆر باش بووە، یان نیمچە باش بووم.

دایک و باوکت قەت ئیشیان کردووە؟ چ ئیشێکیان دەکرد؟

- دایکم جگە لە ئیشی ماڵ هیچ شتێکی نەکردووە، بەڵام باوکم کشتوکاڵی کردووە، پاشان بوو بەمورشیدی تەکیەی تاڵەبانی لە کۆیە، واتە ئیشی ئاینی دەکرد، تەهلیلە و زیکر.

لەناو ماڵی ئێوە خزمەتکارتان هەبوو؟

-بەڵێ.

چەند؟

- هەمیشە زۆرمان هەبوو، دوو سێ ژن هەبوون لە ماڵەوە کاریان دەکرد، لە تەکیەش هەبوون.

لەپەروەردەکردنتدا کێ زیاتر دەوری دەبینی دایکت یان باوکت؟

-وەڵا هیچیان، زۆرتر ماڵە کەسوکار، ئەوانەی کە خوێندەواربوون، لەپەروەردەکردنی ئاساییدا هەردووکیان دەوریان هەبوو، بەڵام لەڕێنوێنی کەم، چونکە زۆر زوو من داخڵی سیاسەت بووم، ڕایەڵبووم لەگەڵ خزمەکانم، ئەو سەردەمە خزمی خوێندەوارم هەبوو، لە کۆلێج بوون کە قسەیان دەکرد، من دایمە لەمەجلیسی گەوراندا دادەنیشتم، زۆرتر لەوانەوە کاریگەریم تێ دەکرا وەک لەئیرشاداتی باوکم و قسەی دایکم.

لە چ ساڵێک خێزانت درووستکردووە؟

-لە1967ەوە هێرۆ دەستگیرانم بووە، بەڵام پێموابێ لە ساڵی 1970دا زەماوەندمان کرد.

ئێستا چەند منداڵتان هەیە؟

-دوو.

کچن یان کوڕ؟

-هەردووک کوڕن.

دەتوانی باسی ئەوەمان بۆ بکەیت کە لەکاتی منداڵی و گەنجێتیدا ئەو خانووانەی تیایدا ژیاوی، گەورە بوون یان بچووک؟

-لەلادێ خانووی قوڕو بچووک بوو، خانووی خۆشیش نەبوو، بەڵام بەبەراورد بەخەڵکی گوندەکە کەمێک ئەوەی ئێمە باشتربوو، کە هاتینە کۆیە لەناو تەکێیەکی زۆر گەورەدا دەژیاین، بەشێکی ماڵ بوو، ماڵەکەش دوو بەش بوو، بەشێکی گەچ بوو، بەشێکیشی قوڕبوو، بەڵام قوڕێکی باش بوو، تەکیە ئێجگار گەورەبوو ساحەیەکی گەورە، مزگەوتێکی گەورەی تێدابوو، دیوەخانی گەورە، پاشان کە لە ناوەندی دەردەچووم، ئیتر کەوتمە خانووی کرێوە.

لەخوێندنگەی سەرەتایی بەکوردی خوێندت، یان عەرەبی؟

-زەمانی ئێمە خوێندنگەمان کوردی بوو، لەقەدیمەوە لە عێراق لەو ڕشتەی کە خەڵک هەڵیبژاردبوو بەکوردی بوو، دیارە وانەی عەرەبیش هەبوو.

مامۆستاکانتان هەمووی کورد بوون؟

-مامۆستاکانمان لە سەرەتایی هەمووی کورد بوون، جارێک یەک عەرەب هەبوو، ئەوەندە ساڵە لە کۆیە بوو کوردی فێربووبوو، ناوی عەلی موزەفەر بوو، کوڕەکانیشی ببوون بەپارتی و پێشمەرگە.

لەدوای ئەوەی چوویتە ناوەندی؟

-لە ناوەندی هەر خوێندکاری کوردی لێ بوو، بەڵام مامۆستای عەرەبی لێ بوو. دوو یان سێ مامۆستای عەرەبمان هەبوو کە دەرکرابوون، دووانیان لەسەر سیاسەت دەرکرابوون، یەکیان شیوعی بوو، یەکیان حزبی شەعبی بوو، ئەوی تریان لەسەر سەرخۆشی نەقڵی کۆیە کرابوو، پەیوەندیم لەگەڵ ئەو دووانەیاندا باش بوو، بەڵام لەگەڵ سەرخۆشەکە نا، چونکە خۆشم نەدەویست، بەڵام دووەکەی تر پەیوەندیم لەگەڵیان باش بوو، ئێستاش دۆستمن.

قەت هەستت بەوە نەدەکرد کە کوردیت جۆرە تەعدایەک یان ئیهانەیەک هەبووبێ بەرامبەرت؟

-نا، بەپێچەوانەوە لە ناوەندی چونکە لەعەرەبیدا باش بووم، مامۆستاکانم باش بوون لەگەڵمدا.

مامۆستای عەرەبیەکەمان شیوعی بوو، من پارتی بووم، چونکە باش بووم لەوانەکەیدا، بەینمان زۆر باش بوو، ئێستاش زۆر دۆستین، ڕۆژێک لەڕۆژان کێشەیەکمان نەبووە.

خۆت دەزانی هەموو کەسێک چ لەمنداڵی چ لەگەنجی ڕووداوێک دەبینێ زۆر ناخۆش بێ، مومکینە ڕووداوی سیاسیی شەخسی، کاریگەرییەکی قووڵ بەجێ دەهێڵێت، لەوانەیە تائێستاش لەبیرت مابێت، ئەگەر ڕووداوێکی وا هەبێت لەمنداڵی و گەنجیتدا باسی بکەیت؟

-لەمنداڵیدا ڕووخانی کۆماری کوردستان زۆر کاریگەری تێکردم، وەک تەعزییە بوو، ڕیشم نەبوو تا ڕیش بهێڵمەوە. بەڵام عاجزو خەمبار بووم، ئەوە یەکەم ڕووداو بوو کە قەت لەبیرم ناچێ، دووەم هەر ڕووداوی سیاسی بوو کە بارزانی دەربەدەر کرابوو، هەندێک ژنە بارزانی هاتبوون لە کۆیە سواڵیان دەکرد، ئەوەشم قەت لەبیر ناچێتەوە، پیرەژنێکی بارزانی کە دەربەدەرکرابوو هاتبووە کۆیە. شتی کۆمەڵایەتییش مامۆستایەک جیرانمان بوو، تازە ژنی هێنا بوو، بەئوتۆمبیل وەرگەڕابوو و مرد، ئەوەش زۆر کاری تێکردم.

حەز دەکەم بزانم خولیابوونت بەسیاسەت لەچ تەمەنێکدا بوو؟

-زۆر زوو دەستم پێکرد، پێش ئەوەی لەسیاسەت تێبگەم، ئەو وەختە لەخوێندنگەی ئێمە سروود دەخوێنرا، مامۆستاکانمان هەموو کوردپەروەر بوون، هەموو سروودەکانیش کوردپەروەرانە بوون، بۆنموونە بەسەر کوردستان و خەباتی میللەتی کوردو دەمی ڕاپەڕینەو ئەی کوردینە ئەی مەردینەو یەکبگرن‌و..، ئەوە لەیەک و دوو و سێی سەرەتایییەوە لەمێشکمدا بوو، لەپاشان ئەوەی کە لەبیرمە ڕووداوی سیاسی وەکو خەون، زۆر لەزووەوە شەڕێک بوو عێراق و ئینگلیز، وامزانی سوپای عێراقی چووبوو هێرشی کردبوو بۆ حەبانییە، کە پێیان دەوت (سن الزوبان)، کەدەیانوت (سن الزوبان)ی ئابڵۆقەداوە، وام دەزانی چوونە ئینگلتەرایان ئابڵۆقە داوە، پێمخۆشبوو عێراق ئینگلیز ئابڵۆقە بدات، دوایی کە گەورە بووم تێگەیشتم.

یەک ڕووداوی تریشم لەبیرە خزمێکم هەبوو لە کەرکووک بوو بەبەڕێوەبەری ناحیەی تەق تەق، دەهاتە کۆیە، دۆستی مامۆستا ئیبراهیمیش بوو، ناوی شێخ فازیل بوو، باوکی ئەو خەسرەوەیە کە ئێستا لەکەنەدایە، یەکەمجار گوێم لەوشەی سۆڤێت بوو باسی ئەوەی دەکرد، کە ڕوس هەر ئەڵمان دەشکێنێ، ناپلیۆنیش هاتووە ئەڵمان دەشکێنێ، چونکە پەلاماری ڕوسی داوە، خزمێکم هەبوو زۆر ئەڵمانی خۆش دەویست، جا هەموو جارێ بۆ توڕەکردنی خزمەکەم ئەو مەوزوعەی دەکردەوە، هەر دەیوت: ڕوس ئەڵمان دەشکێنێت، نەشمدەزانی ڕوس چییەو ئەڵمان چییە، تەنانەت وشەی سۆڤێت، زۆرجار لێم تێکەڵاو دەبوو.

ئەی هۆشیاریی سیاسیت؟

-بێگومان کوردایەتی ئەوا بوو لەخوێندنگە، لەبەرئەوەی من یەکێک بووم لەو خوێندکارانە، لێرە عادەتێک هەبوو، نازانم لەسوریا هەبوو یان نا، بەرلەوەی بچوینایەتە وانەوە ڕیزدەبووین و سروودمان دەوت، جا یەکێک دەهات شیعری دەخوێندەوە، هەموو ڕۆژێک ئەو یەکەی کە شیعری دەخوێندەوە من بووم، لەسێی سەرەتاییەوە ئەو شیعرانەم لەبەردەکرد کە هەمووی شیعری حاجی قادرو کوردایەتی بوو، ئەو شتانەی کە بۆنی سیاسەتی لێدەهات، نەورۆز دەکرا لە کۆیە، مامۆستاکانمان ئێمەیان دەبرد و دەبوایە بچین، کوڕێکمان هەبوو ناوی حوسامەدین تەیب بوو بەڕەحمەت بێت ئەو لە شەشی سەرەتایی بوو، ئێمە لەچوار بووین، زۆرجار باسی کوردایەتی بۆ دەکرین، جارێک بانگی کردم و وتی وەرە شتێک بخوێنەرەوە، ئەو بۆی نووسیبووم، یان پێی وتم، باشم لەبیرنییە، تا وەکو وتاری نەورۆز بیخوێنمەوە یەک لاپەڕەبوو، یەکەمجارم بوو کە هاتمەوە مامۆستایەکمان هەبوو کوڕێکی چاک بوو حەمە ئەمین مەعروف هەتا ئەندامێتی لیژنەی مەرکەزیی پارتیش هات، دوایی بایدایەوە بۆ ئیسلامێتی و بووە سۆفی، پیاوێکی زۆر چاک بوو، نموونەی ئەخلاق و ڕەوشت بەرزی بوو کە هاتمەوە شیعرەکەم خوێندەوە، وتی ئافەرم بەڵام هەڵەیەکی تێدابوو، کە دەڵێت: هەموو عالەم بوو بەشت ئەوە جووش بوو بەشت، هەر کورد مایەوە، وتی بۆ سوکایەتی بەجوو دەکەیت؟ ئەویش بەشەرە وەکو ئێمە، ئەوەم لەبیرە، من شەخسی خۆم ڕقم لەجوو نەبوو، لە کۆیە گەڕەکی جوولەکان هەبوو، هاوڕێیەکم هەبوو لەناو جوولەکەکاندا. هەندێ گەنج پەلاماری ئەوانیان دا، ئەو برادەرەی من سەری شکا بوو، خوێنی پێدا دەهاتە خوارەوە، ئەوەم هەرگیز لەبیر ناچێ، ڕامکرد بۆ لای و چووم ڕزگارم کرد، ئەوە یەکێک بوو لەو شتانەی کە زۆر کاری تێکردم. من پەیوەندییشم لەگەڵ جوولەکەی شارەکەی خۆماندا زۆر خۆش بوو.

ساڵی 1948و ئەوانە بوو؟

-نە ئەوە دەوروبەری ساڵانی 1942 بوو، زۆر منداڵ بووم، تا ساڵانی 1948 تا 1950 پەیوەندیی شەخسیم لەگەڵیاندا باش بوو.

لەگەڵ گەنجێتی خۆتدا لە 13 تا 17 ساڵی، دەتوانی ناوی چەند کتێبم بۆ باس بکەیت کە خوێندوتەتەوەو زۆر کاریی تێکردووی؟

-من لەدوو شت دەمخوێندەوە، کە خوێندکار بووم یەکیان گۆڤاری گەلاوێژ کە ئەوە تاکە گۆڤاری کوردی بوو دەهاتە کۆیە، لەبەر شیعر لەبەرکردن بوو کە لەخوێندنگەی بیخوێنیتەوە، گۆڤارێکی کوردی بوو زۆرم دەخوێندەوە، ڕۆژنامەی ئەهالیم دەخوێندەوە زۆر لێی تێنەدەگەیشتم بەڵام ئەهالی بەناوبانگ بوو، لەبیرمە لە سەرەتایی ئیشتراکم کرد لەکتێب و شتی وادا، من ئەوە لەماوەی ساڵی 1946دا دەستم بەسیاسەت کرد و بووم بەئەندامی پارتی، ساڵی 1947 ئەو کتێبانەی کەوا باوبوو لەلای ئێمە، کتێبی کوردی نەبوو، یەک کتێب ئەوەڵ جار دایانمێ بیخوێنمەوە، ناوی (صدیقتنا الاتحاد السوفیتی) بوو، ئەو کاک فاتیح ڕەسوڵە کە شیوعی بوو، ئەو دایمێ، زۆریش لێی تێنەدەگەیشتم، عەرەبی بوو، بەڵام کە بووم بە پارتی، کتێبیان بۆ شەرح دەکردین، سێ کتێب هەبوو یەکیان (المسألة الوطنیة)کەی ستالین بوو، (المادة الدیالیکتیکیة) کە ستالین نووسیبووی، ئەو کاک عەلی عەبدوڵڵایە بۆی شەرح دەکردین کە ئێستا سکرتێری پارتییە، ئەو وەختە (اسس اللینیة) هەبوو، من ئێستاش مارکسیزمم وەک زانست پێ باشە، ئەوی ڕاست بێت حەزدەکەم ئەوەت پێ بڵێم من دژی دۆگماکردنی مارکسیزمم، ئەگەرنا مارکسیسزم لینینیزمم وەک زانست پێم باشە، چۆن لەبنەمای ئابووری سوودی لێدەبینرێت، بەڵام مارکسیسزم ئەوەی لێی ناڕازیم ئەوەیە کە کرا بەدۆگما و ئایین، ئیتر مارکس چی وت دەبێ وابێت، یان لینین یان ماوسی تۆنگ چی وت دەبێت وابێت، بۆیە زانست چەندین بنەمای زیندووی هەیە، مرشد العملە، نەک وەک ئایین پیرۆزی بکەیت.

ئینجا دوای ئەوە کتێبێک دەرچوو کە زۆر کاریگەریی تێکردم لەو کتێبە عەرەبیانە، ئەویش هەر بەکاریگەری گەلاوێژ بوو، لەگەلاوێژدا شت بڵاودەکرایەوە لەسەر بۆ نموونە پیاوە گەورەکانی دونیا، کتێبێک دەرچوو لە ساڵی 1946 یان 1947 بینیم ناوی الدیمقراطیة الحدیثة زەکی خەیری تەرجەمەی کردبوو، لەپاشان کتێبێکی تریش هەر زەکی خەیری تەرجەمەی کردبوو بەناوی (رجل آ‌سیا) لەسەر ماوتسیتونگ بوو، ئینجا من بەڕاستی ئەو دوو کتێبەم زۆر خوێندۆتەوەو زۆرپێی کاریگەربووم، چونکە زۆر باو بوو لەشارەکەی ئێمە و وەک حیکایەتێک وابوو، چاکترینیان بوو بۆ عەقڵ و تەمەنی من کە لێی تێدەگەیشتم، دەتوانم بڵێم کاریگەریی ماوتسی تۆنگم لەو کتێبەوە کەوتەسەر، چونکە لەسەر ئەو بوو و باسی خەبات و کاروانی گەورەو ئەوانەبوو هێشتا لەچین سەرنەکەوتبوون و لەشاخ بوون، ئەو کتێبە زۆر کاریگەریی هەبوو. لە ساڵی 1948 چووم بۆ بەغدا، مامۆستایەکمان هەبوو ناونیشانی کتێبێکی دامێ، وتی: بیکڕە، بێگومان ئینگلیزی بوو، هیچی لێ تێنەگەیشتم، دوو کتێبی دامێ وتی بۆم بکڕە، بۆم کڕی یەکێکیان ناوی دە ڕۆژ دونیای هەژاند هەرگیز لەبیرم ناچێ، لەمنداڵییەوە لەبەرم کردووە، ئەوە لەکتێبخانەی مەرکەزی بۆم کڕی، تەنها وەرگێڕانەکەی ئەوە بوو لەگەڵ کاک عومەر دەبابە چووین ئەو بردمی لەو کتێبخانەیە بۆی کڕیم، کتێبێکی دیکەش هەبوو بەناوی ستالین ئۆن لینین ستالین لەبارەی لینینەوە.

جا ئەو ستالین ئۆن لینینەم لەبیرە، چونکە مامۆستایەکمان هەبوو ناوی زەکی ئەحمەد هەناری بوو ئەو کتێبەی لەو مامۆستایەوە وەرگرتبوو، زەکی ئەحمەد ئینگلیزیی دەزانی، مامۆستاکەمان ئینگلیزی نەدەزانی، خۆی دانابوو کە بەوە ئینگلیزی فێر ببێ، زەکیە فەندی گاڵتەی بەشیوعی دەکرد، پیاوێکی زۆر خۆش بوو، هەرگیز لەبیرم ناچێ هەمووکات دەیگوت و خەڵکی پێ توڕە دەکرد.

بەو قسانەی ستالین لەوێدا باسی ئەوە دەکات کە لینین دەڵێت هەتیو وس بن لینین هات، ڕەنگە تێیدا نەبێ، ئەو ئەوەی دەهێنایەوە بۆ گاڵتەو گەپ.

ئەو کتێبانەم لەبیرە لەوانەی کە خوێندبێتمەوە لەپەنجاکانیشدا مێژووی حزب بڵاوبۆوە، خالید بەگداشیش دوو کتێبی هەبوو زۆر باو بوو، یەکیان ناوی (النظام والأستقلال فی سوریا ولبنان) ڕاپۆرتەکەی بوو بۆ کۆنگرەی حزبی خۆیان، لەپاشان کتێبێکی هەبوو لەسەر (الحرب الاهلیة في اسبانیا) ئەوەش باو بوو، پاشان مێژووی حزبی بۆلشەویک بڵاوبۆوە، ئەوەش کاریگەریی هەبوو، ئەو زەمانە ئەو کتێبانەی کە بەرچاوم کەوتبوون و من خوێندبێتمەوە هەر ئەمانە بوون.

زیاتر کتێبی سیاسی بوون؟

لە ساڵی 1950 یەک کتێبی ئەدەبیم خوێندەوە کە ئەوە لەوانەیە ئاخرو ئەوەڵ بووبێت لە تەمەنمدا، چیرۆکی ئەجنەبی بوو بەناوی ئانا کارنینا هی تۆڵستۆی، هیچی دیکەم نەخوێندۆتەوە هەروەها ڕۆمانی (الأم)یش باو بوو.

باشە وەک یەکێ لەوڵاتی جیهانی سێیەم کە پڕە لەنەخۆشی کۆمەڵایەتی کە دوا ناوەندیت تەواو کرد، چەند گرفتی کۆمەڵایەتیت بەلاوە گرنگ بوو؟

-من لە ناوەندی بووم زۆرتر بووم بەسیاسی و چالاکیش بووم، هەم لە یەکێتیی قوتابیان بووم و هەم خەریکی ئیشی حزبی بووم، لەبەرئەوە نەمپەرژاوم لەوەی بیر لەگرفتی کۆمەڵایەتی بکەمەوە، تەنها ئەوەی کە ڕووبەڕووم دەبۆوە، خوێندکاری فەقیر بوو، هەمیشە یارمەتی ئەو کەسانەمان دەدا کە زۆر فەقیرن، زستانان قاپوتیان نییە، کە بۆیان بکڕین.

دەفتەرو کتێبیان نییە کە بۆیان بکڕین، ئەوە یەکێک بوو لەو گرفتانەی مەسەلەی جووتیار و دەرەبەگایەتی و ئەو زوڵم و زۆرەی کە لەجووتیار دەکرا. لەبیرمە ئەوەڵجار کە مێشکم بەوە کرایەوە شیعرێک بوو کە یونس ڕەئوف (دڵدار) ناردبووی بۆ گەلاوێژ کە بڵاوکرابۆوە، ئەوەی دانەری ئەی ڕەقیب هەر ماوە (دڵدار)، شیعرێکی نووسیبوو لەسەر کەسێک کە لالەباس-ی ناوبوو، ئێستاش هەندێکیم لەبیرە، باسی جووتیارێک دەکات عەزیز ئاغای ساڵح ئاغا غەدری لێکرد بوو، ئەویش ناردبووی بۆ گەلاوێژ، ئینجا من کە گەلاوێژم دەخوێندەوە ئەوەشم لەبەرکرد، لەیەکێک لەو کۆبوونەوانەی خوێندنگەدا خوێندمەوە و ئەوە گرفتێکی درووست کرد، ئەفسەرێک لەوێ بوو، کە پیاوێکی زۆرباش بوو ئێستاش هەموومان دەیناسین ناوی حامیدە قەرەبوو حامیدە ڕەش ئەوە تازە هاتبوو ببوو بە ئەفسەری نفوسی کۆیە، پێش ئەو ئەفسەرێکی تری لێ بوو ئەو لەشیعرەکەدا هەجوی ئەفسەر دەکات و دەڵێت: (یەک کوڕم هەبوو بردمە لای زابتەکە بۆم بکات بە موعیل) واتە بەخێوکەر، ئەو وەختە دیارە لالەباس پیاوێکی پیرەو تەمەنی 80 ساڵەو ڕیشی وەک پەمووەو جا دەڵێت پێموت:

(ڕەسوولەی کوڕت ڕەنجبەری چاکە

زەلامی مل هور، لاوی جوست و جۆ

کوا بۆچی جووتت لەباتی ناکا،

بۆچی تۆ نادا، بۆچی نابرێ شۆ)

ئینجا دەڵێ:

(کردی بە عەسکەر، بردی لە بۆ کۆ

لە کۆیە چوومە لای زابت ووتم

ئەفەندی عومرم گەییە حەفتاو نۆ

بێجگە لەم کوڕە ووجاغم کوێرە

بەمنی ببەخشە مەمکە ڕەنجەرۆ

زابت تووڕە بوو هەڵسایە سەر پێ

فڕێی دامەدەر، بە پاڵەپەستۆ)

حامیدە قەرە توڕەبوو لەیونس، بۆیە ناچاربوو لەژمارەی داهاتووی گەلاوێژدا ڕوونکردنەوە بدات و وتی ئەو وەختەی کە من ئەو شیعرەم وتووە، فڵانەکەس لەوێ نەبووە، یەکێکی تر لەوێ بووە، ئەوەشم لەبیرە ئیتر بوو بەقەرەباڵغی لەکۆبوونەوەکەدا، ئەوەش کاریگەریی تێکردم لەڕووی کۆمەڵایەتی و دەرەبەگایەتی جووتیار و توتنەوان، چونکە پەیوەندیمان هەبوو، هیچی ترم لەبیر نایەت وەک گرفتی گەورە.

پێدەچێت کە مەسەلەی چوون بۆ ناو کاری سیاسی و گرنگیدانت بەسیاسەت پڕۆسەیەکی دورودرێژ بووبێت، نەک بڵێ ڕووداوێکی تایبەت بووبێ کە پەلاماری دابێتی؟

-نا دوو سێ شت هەیە، بۆ کوردبوون و کوردایەتی خوێندنگە بوو، لەخوێندنگە سروودو شیعریان پێدەوتین، بەڵام بۆ ڕاکێشران بۆ حزبایەتی و بۆ سیاسەت و ئیشوکاری قوتابیان، مامۆستایەکمان هەبوو بەناوی کەمال عەبدولقادر نەشئەت، ئێمەی دەبینی لەخوێندنگە، ڕۆژێک بانگی کردین بۆ ماڵی خۆیان، من و وریا عەلی کە خوێندکارێکی زیرەک بوو، بانگی کردین و فێری کردین کۆمەڵەیەک درووست بکەین، کۆمەڵەی پێشکەوتنی خوێندەواری، لەبیرم دێ یەکەمجار فێری پیتی لاتینی کردین، ناوەکەیمان لێنابوو KPX کە (X) پیتی (خێ)-یە، ئەوە لەوەوە فێربووم. بەڵام بۆ سیاسەت لەکاک عومەر دەبابەوە فێربووم، ئەو کاک عومەر دەبابەیە لاوێکی دیاری کۆیە بوو، هاتبوو کە لەچایخانە دادەنیشت لە کۆیە، خەڵک لێی کۆدەبۆوە، ڕۆژێک منیش یەکێک بووم لەوانەی لێی کۆبوومەوە، کاک عومەر ڕۆژێک وێنەی مەلا مستەفاو قازی محەمەدو ڕۆژنامەیەکی کوردستان-ی پێ بوو، یەکەم بەیاننامەی دامەزراندنی پارتی پێبوو دای بەمن و وتی ها بیانخوێنەرەوە، ئەوە ئەوەڵ ڕاکێشانم بوو بەلای پارتیدا، بەڕاستی کە ئەو شتانەم دیت، ئەوە یەکەم چوونم بوو بەلای سیاسەتدا، دوایی هەر لەخوێندنگە قوستمیانەوە، مامۆستایەکمان هەبوو ناوی تاهیر سەعید بوو، پیاوێکی زۆر باش بوو، زمانی ئینگلیزی و عەرەبی باش دەزانی، ئەو تەکلیفی لێکردم و بردمی کردمی بەپارتی، بەڵام کاک عومەر سەرنجی ڕاکێشام بەو ڕەسم و شتانەوە، کۆماری مهابادم لەبیرە کە چۆن دامەزرابوو، شۆڕشی بارزانم زۆر لەبیر نییە، بەڵام پەنابەریی بارزانیم لەبیرە، حکومەتی مهاباد زۆر کاریگەریی لەسەرم هەبوو، چونکە بەتایبەتی کۆیە پەیوەندییەکی مێژوویی هەیە لەگەڵ مهاباد، هەتا هەندێک لەخێزانەکانی کۆیە بەئەسڵ مهابادین، هاتووچۆ و بازرگانی هەبوو لەو سەردەمانەدا، هەموو ڕۆژێک هەواڵی مهاباد دەهات و دوو کۆییش ڕایان کردبوو چووبوونە مهاباد، هەردووکیان باس دەکران لە کۆیە، یەکێکیان بەکر کەریم بوو ئەفسەر بوو، ئەوی تریان محەمەد تۆفیق وردی بوو کەپێشتر مامۆستای خۆشم بوو، ڕایکردبوو چووبووە ئەوێ، دەمانپرسی مامۆستاکەمان چی لێهاتووە، دەیانوت چووە کوردایەتی بکات، ئەوە زۆر کاریگەریی تێکردم و ئەمە زەمینەی سیاسیشی دیاری کردین لەوەی کە کورد هەقی هەبێ و ئەوە ڕووس بوو بەخۆشەویست لامان و ستالین و شیعرەکەی هەژار ئەو وەختە باو بوو:

بژی ئێستالین خۆش بێ چەکوچ و داس،

لەژێر ئیستیبداد کوردی کرد خەڵاس

ئەو شتانە زۆر کاری تێدەکردین.

من یەکەمجار مەیلم بەلای ئەوانەوە بوو کە قسەیان بۆ دەکردین، شیوعییەکان بوون، ئەکتیڤ بوون، بەڕاستی لەسەر ئەوەی کورد نەتەوەیە یان نەتەوە نییە تێکچووم، من باوەڕم بەوە بوو کە چۆن دەبێ نەتەوە نەبێت، تێکچووم، شیوعییەکان بەو شێوەیە بیریان دەکردەوە، کورد نەتەوە نییە و مافی چارەی خۆنووسینی نییە، ئەوەم پێ ناخۆش بوو، ئەوە لەڕووی فیکرییەوە دایچڵەکاندم.

وەک شەخسێک، مەسەلەی بوون بەکورد چۆن تێدەگەیت و لەبەشەکانی تری کوردستاندا کاریگەریی تر هەیە، بۆنموونە کوردی تورکیا هەتا تەمەنی 25 ساڵ هەر لەمنداڵییەوە شتێکی سروشتی بوو، بۆنموونە ئێستا کەسێکی بێگانە پرسیارێکت لێ بکات بپرسێ بۆچی دەڵێی کوردم لەجیاتی ئەوەی بڵێی عێراقی یان ئێرانیم بۆچی وایە؟

-بەڕاستی من خۆم بەعێراقی نازانم لەدڵی خۆمدا خۆم بەکورد دەزانم، نەفەری نەتەوەیەکم کە داگیرو دابەشکراوە، عێراقییەکە وەکو شتێک کە بەزۆر بەسەرمدا سەپابێت وایە، بەڵام لەواقیعدا مامەڵەی لەگەڵ دەکەم کە عێراقیم.

باشە بۆچی خۆت بەعێراقی نازانی هۆیەکەی چییە؟

-چونکە نەفەرێکم لەنەتەوەی کورد، دووەم ئەو عێراقی بوونە بەدەستکردێکی ئیستعمار دەزانم و بەعینوانی داگیرو دابەشکردنی کوردستان و سەپاندن و لکاندنی دەزانم.

باشە کە دەڵێی من کوردم ئەو وشەی کورد یان کوردبوونە خۆی لەچیدا دەنوێنێ، چ مانایەکت دەداتێ کە دەڵێی من کوردم؟

-بێگومان بەکورد درووست بووم و فیکرەیەک نییە من هەڵمبژاردبێت لەکۆمەڵگەیەکدا دەژیم باوکم و دایکم کوردن و لەخاک و ئاوی کوردستان پەروەردەبووم و هەست دەکەم کە ئەندامێکی ئەو نەتەوەیەم.

واتە مەسەلەی ناسنامەو کەسایەتی لەوەدا دەیبینی یان لەچیدایە؟

-کوردبوون بەشانازی نازانم لەسەر میللەتێکی تر، وەک یەکێک لەقولەڕەشەکانی ئەفریقاش درووست بام، هەر هەمان هەستم دەبووم، لەبەرئەوە من وەک شتێکی سروشتی دەیبینم کە کوردم، نە هەست بەکەمی دەکەم کە کوردم و نە هەستیش بەفەخرو خۆبەزلزانی دەکەم کە بەکورد درووست بووم، لای خۆشمەوە هیچ پەشیمان نیم کە کوردم و واش نییە کە وابزانم شانازییەکمان هەیە بەسەر مرۆڤایەتیی و نەتەوەی ترەوە، بەڵکو بەڕووداوێکی مێژوویی دەبینم، وەک ئەندامێک درووست بووم لەو نەتەوەیە.

مەبەستت ئەوەیە کە مرۆڤ ناسنامە میللییەکەی گرنگە؟

-بەڵێ ناسنامە میللییەکەی خۆم بەکورد دەزانم و لەبنەڕەتەوە بۆ کورد خەبات دەکەم و کورد هەقی خۆیەتی مافی خۆی وەربگرێ و ئەوە بەلامەوە گرنگەو پێم شتێکی سروشتی و ڕەسەنە ئەفکارو ئەو حاڵەتە نییە وەک کوردبوون، بۆنموونە کورد بوون ڕەسەنترە لەوەی دیموکراتییەتی کوردی بێ یان سۆسیالیستی کوردی بێ، کوردبوون شتێکی سروشتی و ڕەسەنە و مرۆڤ توند دەبەستێتەوە بەژیان و مان و نەمان و ئاوو هەواو وجودەوە.

مرۆڤ ئەگەر بیر لەوەزعی پێش زەمانی شۆڕشی فەرەنسا بکاتەوە، پێش ئەوە دەوڵەتی میللی درووست بووە، بۆنموونە مرۆڤ ناسنامەو بوونی خۆی بەشتی دیکەوە بەستووە، بەڵام ئێستا بەلای تۆوە مەسەلەی میللی چۆنە؟

-مەسەلەی میللی و نەتەوەیەتی بەدوو شتی سروشتی دەزانم کە لەمێژوودا درووست دەبن، لەئەنجامی ئابووری، سیاسی، جوگرافی، زمان، مێژوویی هەموو ئەوانە درووست دەبن، هەموو ئەوانە، لەبەرئەوە خۆ ئینکارکردن بەناسروشتی دەزانم و بەناڕاستی دەبینم.

ئەوە پڕۆسەی خۆی هەیە لەمێژوودا نەتەوە پەیدابوون و گەشەکردنی و ڕۆشتنی، قۆناغی مێژوویی خۆی هەیە، کە لەو قۆناغە مێژووییە دەژێیم کارلێک دەکەم و خۆم دەگونجێنم و هەوڵ دەدەم بەرەو پێشی بەرم، بەو مانایەش نییە، کە ئێستا هەموو جیهان ببێت بەیەک دەوڵەتیش من پێمباشە، نەتەوەپەرستێکی تەسک بین نیم، بەڵام لەواقیع ڕاناکەم و لەوە ڕاناکەم کە کوردم و سروشتی کۆمەڵگەی کوردو قۆناغی گەشەسەندن و مێژووی کوردستان لەوەدایە، نەتەوە حەقیقەتێکەو جووڵانەوەی نەتەوایەتی تێیدا پەیدادەبێت و دەبێت ڕزگاربێت و لەسەر بنەمای ئەوەی بۆنموونە من خەبات دەکەم، کوردایەتی دەکەم، ڕزگاریی یەکگرتنەوەی نەتەوەی کوردو مافی چارەنووس، لەسەر شتێکی عیرقی و نەتەوەیی تەسک نایکەم، وەکو پڕۆسەیەکی مێژوویی و ئابووریی سیاسی تێیدا بەشدار دەبم، واتە ئەو پڕۆسەیە بابەتییەو بەئەنجامی دۆخی ئابووری و ئەنجامی پێداویستیی پێشکەوتنی کۆمەڵگە و پێداویستیی پێشکەوتنی ئابووریی سیاسی هاتۆتە کایەوە، نەک وەکو مەسەلەیەکی سۆزداریی و ئیتنیکی.

باشە بەشێکت لەپرسیارەکەی من وەڵام دایەوە، بەڵام بەگشتی کوردبوون کە ئێستا باست کرد، خۆی لەچیدا دەنوێنێ لەزمان، لەفەرهەنگ، لەفولکلۆر لەدین لەرێڕەوی مێژوویی؟

-هەمووی پێکەوە، هەموو ئەو شتانە پێکەوە لەوەدا خۆی دەنوێنێ کورد هەر ئەوە نییە بەزمانی کوردی قسە بکەین، کوردبوون ئەوەیە نەفەرێکی لەکۆمەڵگەی کوردستان، زمانی کوردی، کەلتووری کوردی، شارستانییەت، پێداویستیی پێشکەوتنی کوردی، هەمووی دەگرێتەوەو چارەنووسی هاوبەش دەگرێتەوە و هەوڵدان بۆ پێشکەوتنی کۆمەڵگەی کوردی و فیکرو ڕزگاربوون و هاتنەدەر لەبندەستی ئیستعمارو ئیستبدادو کۆڵۆنیالیزم دەگرێتەوە، دیموکراسی و ئازادی دەگرێتەوە، مەسەلەی پێشکەوتنی کۆمەڵایەتی دەگرێتەوەو هەموو ئەوانە دەگرێتەوە.

ئەی مەسەلەی ئەو پێکهاتە دەروونییەی کە لەلای کوردە لەئەنجامی ئەو خەباتە؟

بەڵێ مەسەلەی ئەو پێکهاتە دەروونییەی خۆم وەکو زانینی کوردەواری و کوردایەتی شتێکی زۆر بنەڕەتین و ڕەگیان داکوتاوە لەناو کۆمەڵگەی کوردیدا، بەبڕوای من هەڵەی هەندێک لەمارکسییە ڕووکەشییەکان یان ستالین ئەوە بوو کە ماوەی زەمەنی بۆپێشکەوتن حساب نەدەکرد، وای دەزانی بەپەلەپەل شت دەکرێت، بۆنموونە زاڵبوون بەسەر نەریتی کۆمەڵایەتیدا، ئەوە بەوە ناکرێ هەر کۆمەڵگەکە بگۆڕی، یەکسەر بنەمای ئابووری و سیاسییەکەی دەگۆڕدرێت و ئیتر ئەو نەریت و تەقالیدە دەیان ساڵ دەمێنێتەوە پاش ئەو گۆڕانەش، بۆنموونە دین بەوە ناکرێ و نابێت هەر خورافات و یان دەوڵەتێکی بێ دین سەدان ساڵ دەمێنێتەوە، لەکۆمەڵگەدا کاریگەریی هەیە، هەستی نەتەوەیی هەر بەوە نابێ زوڵمی نەتەوەیی لابەریت و ئیتر کارلێکی ئابووری چارەسەر بکەیت، بەڵکو دەیان ساڵ دەمێنێتەوە، پەیوەستبوون بەوڵات و بەمیللەت شتی زۆر قووڵە، چۆتە خوارێ بۆ ناو کرۆکی کۆمەڵگەو لەکرۆکی دۆخی ئابووری و کەلتووری کۆمەڵگەدا ڕەگی داکوتاوە.

ئێستا زۆر لە زانایانی سوسیال ئەنتۆفی لوبیو لەهەندێک نووسینی دەرەوەی وڵات بەتایبەتی ئەوروپییەکان ئەوە دەهێننەوە پێش کە کورد میللەت نییە، نەتەوە نییە، تۆ ڕات لەسەر ئەوە چییە، بەبڕوای تۆ کورد میللەتە یان نا؟

من پێموایە کورد میللەتە و میللەتێکی کۆنیشەو پێشکەوتنی یان پەیدابوونی کورد وەک میللەتێک لە زەمانێکی کۆنەوەیە، بەڵام میللەت بەواتای نەتەوە، ڕووداوێکی مێژووییە وەک ڕووداوەکانی تری مێژوو، سەرەتای هەیە لەڕووی کۆرپەلەیی، ئینجا گەڵاڵەبوونی، ئینجا لەدایکبوونی، ئینجا کامڵبوونی لەقۆناغێکی مێژوویی دیاریکراودا، من پێموایە نەتەوەی کورد بەشکڵی کۆرپەلەیی درووستبووە.

لەمێژووی کۆمەڵگەی کورددا دەگەڕێتەوە بۆ سەدەی 18و19، کە دۆخی ئابووری و کۆمەڵایەتی ئەوە پڕۆسە نییە، بەڵام چونکە بەشکڵێکی کۆرپەلەیی بوو، داگیرکردنی و دابەشکردنی کوردستان نەیهێشت ئەو پڕۆسە مێژووییە مەوداکانی خۆی وەربگرێ و لەڕووی ئابووریی هاوبەش و کەلتووری هاوبەش و زمانی هاوبەش، بەڵکو کۆسپی تێخست، بۆیە نەیهێشت بەشکڵی نەتەوەیەکی پێگەیشتووی موتەکامل کورد بێتە کایەوە، بەڵام لەناحیەی ڕەگ و ڕیشەی مێژووییەوە و لەلایەنی پێکهاتەی دەروونییەوە کە هەموو کەس خۆی بەکورد دەزانێ، لەڕووی بنەمای زمانەوە کە کۆمەڵەیەکی هاوبەشی هەیە، هەرچەندە لەهجەی جیاجیای هەیە، لەهجەی جیاجیا خۆت دەزانی لەهەموو زمانێکی پێشکەوتوودا هەیە، لەئەڵمانیدا، لەئینگلیزیدا، لەتورکیدا، لەعەرەبیدا هەیە.

بێجگە لەوە زەوی هاوبەشی هەیە، کورد ماوەیەکی دیاریکراو ژیانی ئابووری هاوبەشی هەبوو، دوایی داگیرکردن تێکیدا، دابەشکردنی ئەڵمانیا جیایە، چونکە ئەوە دوای پەیدابوونی پڕۆسەی نەتەوەبوو، لەبەرئەوە نەیتوانی بگاتە نەتەوە، لەبەرئەوە کورد نەتەوەیە و پێداویستی ئەوەشی هەیە.

من پێموایە ئەو پێناسە تەسکەی لەمەڕ ستالین ڕاست نییە، واتە جار هەیە کۆمەڵێک وابووە، هەموو مەرجەکانی تەواوە نەخێر، من دەڵێم نەخێر بەبێ ئەو مەرجانە مومکینە تەواو بێت، بەتایبەتی عەرەب بەنموونە بهێنینەوە، هەموو وڵاتەکانی خۆیان بەعەرەب دەزانن، (امە عربیە واحدە) ئەگەر بێت و پێناسەکەی ستالینیان لەسەر جێبەجێ بکەین، هیچ ژیانی هاوبەش نییە لە نێوان سوریاو مەغریب، لیبیاو سعودیە، عێراق و میسر لوبنان و سودان، بەڵام نەتەوەشن، بەرەئی من بۆنموونە پڕۆسەیەک لەمێژوودا بووە، دوایی کۆسپ هاتۆتە ڕێی، هەندێ شتی پێشکەوتنی پڕۆسەکە ڕاناگیرێ، واتە پێکهاتنی پڕۆسەکەی پێ ڕاناگیرێ، پێشکەوتنی پێ ڕادەگیرێ، واتە پێشکەوتنی پڕۆسەکە ڕادەگیرێ، نەک پێکهاتنی پڕۆسەکە.

کورد وەکو لەمناڵدانی مێژوودا لەدایکبوو و هاتەکایەوە، ئینجا ئەو نەتەوەیە قانونی هەیە، قانونی لەدایکبوونی نەتەوە، گەشەکردنی نەتەوە، پێگەیشتوو، لەکۆتاییدا پیربوونی لەدونیا و لەدایکبوونەکەی بوو، بەڵام گەشەکردن و پەرەسەندنەکەی نەبوو، ئەوە دەبێتەوە هۆی شتێکی بنەڕەتی پاڵنەری بزووتنەوەی ڕزگاریخوازی کوردستان ئەوەیە کە دەبێت ئەو قانونە مەودای خۆی وەربگرێت و جێبەجێ بکرێ، لەبەرئەوە بزووتنەوەی ڕزگاریخوازی کوردستان هەمیشە هێزی یاسا لەوەوە وەردەگرێ.

باشە قەناعەتت وایە کە کورد نەتەوەیە، دەبێت چی بەدەست بهێنێت وەک میللەتان؟

- هەموو شتێک، بەکورتی ڕزگاربوون، یەکبوونەوەو دەوڵەتی سەربەخۆ، جا نازانم ئەو دەوڵەتە فیدراڵ دەبێ یان کۆنفیدراڵ دەبێ، کورد دەبێ سێ شت بەدەست بهێنێت، ڕزگاری، یەکبوونەوە، دەوڵەت، ئەو سێ شتە بنەڕەتییە، ئەوە قانونی پێشکەوتنە، بەرەئی من ئەوە حەتمییە، قانونی نەتەوە ئەوە دەخوازێ، قانونی نەتەوە کەگەشەی کرد ئەوەیە کە ئەو میللەتە دەبێ ڕزگاربێت و لەبن دەستی نەتەوەی تر بێتە دەرێ، ئینجا ئەگەر پارچەکراوبێت یەک بگرێتەوە ئینجا دەوڵەتی خۆی هەبێت، ئەوە قانونەکەیەتی.

ئەو قانونە حەتمەن دەبێ جێبەجێ ببێت، ئەوە حەتمیەتی مێژووییە و بەرەئی من جگە لەوە هیچ شتێک گرفتی نەتەوەیی چارەسەر ناکات، بۆنموونە گرفتی چارەسەری ڕیشەیی و لەبنەڕەتەوە چارەسەرکردنی مەسەلەی نەتەوە بەوە دەبێت کە ڕزگاری بکەیت و یەکی بخەیت و سەربەخۆیی خۆی بدەیتێ، مافی چارەنووسی خۆی بدەیتێ، ئینجا دوای چارەسەریی خۆی لەگەڵ چ کۆمەڵەیەک تێکەڵاو دەبێ، سنووری گومرگی و سیاسیی خۆی چی لێدەکات ئەوە شتێکی ترە.

دیارە ئەوە بەو مانایە نییە میللەتان لەپێشدا بەقۆناغی تردا ناڕۆن، میللەتان بەقۆناغی موستەعمەرەدا ڕۆیشتوون، بەقۆناغی نیمچە حوکمی زاتیدا ڕۆیشتوون، بەئینتیدابدا ڕۆیشتوون دوایی سەربەخۆییان وەرگرتووە، کوردیش مومکینە لەدۆخی دیاریکراودا ئەوانە قبوڵ بکەن، بەرەئی من کوردستانی تورکیا، تورک ئیعتراف بکات بەبوونی نەتەوەی کورد یا مافی دیموکراتی بداتێ، مافی حزبایەتی بدات، شتێکی زۆر گەورەیە و پێویستە کورد لەم قۆناغەوە بەدەنگییەوە بچن و کەڵکی لێوەربگرن بۆ خۆسازدان و خۆئامادەکردن بۆ قۆناغی دوای ئەوە.

واتە بەقەناعەتی جەنابت ئەوەیە پڕۆسەیەکی زۆر سروشتییە بۆ هەر میللەتێک کە دەبێت لەئەنجامی کۆتاییدا دەوڵەتی خۆی درووست بکات؟

- بەرەئی من ئەزموون دەریخست ئەوە نەبێ مەسەلەی نەتەوایەتی چارەسەر نابێ، هەتا یەکگرتنی کۆماریی هاوبەش هەیە، تائێستا زۆر سەرکەوتوو نییە، دوو نموونە هەیە، لەئەوروپای شەرقی و غەربیشدا، تەماشاکەن هیچیان ئاشتەوایی نەتەوایەتی درووست نەکردووە، نە لە بەلجیکا، نە لە ئیسپانیا درووست نەبووە، نە لە یۆگسلاڤیاو نە لە سۆڤێت درووست نەبووە، ئێستاش گرفتیان هەیە لەسەر زەوی و سنوورو ئاشتیی هەمیشەیی لەنێوان گەلاندا درووست نەبووە.

باشە بەقەناعەتی ئێوە دامەزراندنی دەوڵەتێکی میللی ئاوا بۆ کورد دەتوانێ چی بەدەست بهێنێت کە لەدۆخی ئێستادا ناتوانرێ بەدەست بهێنرێت لەو ڕەوشەی کە ئێستا هەیە؟

زۆر شت، یەکەم دەوڵەتی نەتەوایەتی دەکاتە پێکهاتنی نەتەوە، کامڵبوونی نەتەوە، دەکاتە کەلتوور و پێشکەوتنی کەلتوور، دەکاتە پێشکەوتنی ئابووریی و گەشەکردن و چارەسەرکردنی گرفتی کشتوکاڵ و پیشەسازی، دەکاتە مەسەلەی پاراستنی شارستانییەتی کوردو پاراستنی شوێنەوار کە ئێستا دەدزرێ، سامانی کوردستان لەمیللەتەکەدا سەرف بکرێت، پێشکەوتنی ژیانی کۆمەڵایەتی، پێشکەوتنی پیشەسازی و کشتوکاڵ و ئاوەدانی، کوردستان هەر لەدارو درەختەوە دەیگرێتەوە تا سەر شوێنەواری مێژوویی و مەتحەف و سەربەخۆیی و دابینکردنی هەستی نەتەوەیی و دیموکراسی و ئازادی و ئینجا گەشەکردنی ئابووریی و کۆمەڵایەتی و کەلتوور و شارستانی و هەمووشت دەگرێتەوە.

ئەگەر بیری لێبکەیتەوە، ئەو هۆیانە چین کە پاڵ بەمیللەتی کوردەوە دەنێ کە زۆرجار شۆڕش و ڕاپەڕین بکات، ئایا لەغەریزەوە کورد میللەتێکی شەڕکەرە؟ ئایا بەسەریدا سەپێنراوە یان هۆکاری بێگانەیە، یان هۆکاری زاتیی خۆیەتی یان هەندێک دۆخی دیکەیە؟

من پێموانییە کورد میللەتێکی شەڕخواز بێ، یان هەر حەزی لەشەڕو شۆڕبێت، بەپێچەوانەوە، پێموایە حەزی لەئاشتی و پێشکەوتنە، بەڵام ئەو شەڕانەی کە دەبێت، هۆی یەکەمی دەگەڕێتەوە بۆ داگیرکردنی کوردستان لەلایەن دەوڵەتەکانەوەو دابەشکردنی کوردستانە لەلایەن دەوڵەتانی داگیرکەرەوەو بێ بەشکردنی میللەتی کوردە لەمافەکانی خۆی، مافی سیاسی و چارەنووس. هۆی دووەمی دەگەڕێتەوە بۆ ناو کۆمەڵگەی کوردستان کە پێداویستی کۆمەڵگەی کوردستان کە بەرەئی من پێشکەوتن شتێکی حەتمییە، هەمیشە کۆمەڵگە لەگەشەکردن و پێشکەوتندایە، ئەوە پێداویستی گەشەکردن و پێشکەوتنی جووڵانی کۆمەڵگەی کوردستانە، ئەوەی دەوێ کە کۆسپی بنەڕەتی لەڕێگاکەیدا داگیرکردنی بێگانەیە و زوڵم و زۆری بێگانەیە و دەبێ زوڵمی نەتەوایەتی لابچێ، لەبەرئەوە لەگەڵ ئەو زوڵم و زۆرەدا پێکدا دەدات و ئەو شۆڕشە پەیدا دەبێت.

هۆیەکی تری ئەوەیە کە ئەو ناکۆکی و ڕێگەگرتنە لەگەشەکردنی کۆمەڵایەتی لەلایەن داگیرکەرانەوە بۆتە هۆکاری ڕێگەگرتن لەگەشەکردنی جوتیارو دەبێتە هۆی جووڵاندنی ناکۆکی چینایەتی ناو کۆمەڵگەی کوردی، ئەوە هەمووی کۆبووتەوە ئەو هەموو فاکتەرانە پێکەوە کاریگەریی فیکری و سیاسی و هەستی نەتەوایەتی، سەرباری ئەوە کە هەستی شۆڤێنی لای دەوڵەتەکانی میللەتەکانی کاربەدەست، بۆنموونە پەیدابوونی بیروباوەڕی تۆرانیزم وایکرد کە کورد لەتورکیا هەست بکات کە کوردەو تورکمان نییە، خەباتی نەتەوایەتی دەست پێبکات و پەیدابوونی بیری تەسکی نەتەوایەتی عەرەب لە عێراق و سوریا وایکرد کوردیش خۆی بناسێت کە کوردەو حسابی پاراستنی خۆی بکات، هۆکارێکی تری ئەو شەڕانە هەوڵی تواندنەوەی کوردە لەلایەن دەوڵەتانی عێراق و تورکیاو پێکەوەکردنی ئەو شەڕانەی کە لەکوردستان ڕوویدا. بەرەئی من ئەگەر عەبدولکەریم قاسم بەدیموکراتی بمابایەوە، هەندێک مافی دیموکراتی و نەتەوایەتی زیاتری بدایە بەکورد، شەڕ نەدەبوو لە کوردستانی عێراق، ئێستاش بەرەئی من حەقێکی مرۆیی و دیموکراتی بەکورد بدات و بیناسێ، ئەوا شەڕ نابێ، کورد هەر شەڕی ناوێ و گوتەی کورد حەزی لەیاخی بوونە، تۆمەتی دوژمنانە بۆ کورد.

باشە ئەگەر تەماشای گەلانی تر بکەین، ئەمە چەند کاریگەریی لەکورد کردووە، وەک ئاوێنەیەک وەک نموونەیەک تەماشا بکات کە ئەویش وەک گەلانی تر بەمافی خۆی بزانێ؟

- من پێموایە ئەوەی کاریگەریی لەکورد کردووە، جیرانەکانمانە، بێگومان دیارە، بەڵام ئەوە بنەمای نییە، جووڵانەوەی ئەرمەن کاریگەریی کردووە لەکوردو بۆنموونە لەدوو ڕووەوە سەلبی و ئیجابی.

پەیدابوونی هەستی نەتەوایەتی و جووڵانەوەی ئەرمەن کاریگەریی کردووە، ڕووناکبیرانی نەتەوەی کوردو بەڵێ بۆ ئەرمەن بکا بۆ ئەوان نەیکەن؟

لەلایەکی ترەوە بۆرژوازیەتی ئەرمەن ویستویەتی نەخشەی نیشتمانی واتە وەک ئەوەی چەند کوردێک بێت نەخشەی ئیمپراتۆرییەتی ئەیوبی بێنێ و بڵێ ئەوە هەمووی خاکی کوردستانە، وەختێ ڕۆژێ لەڕۆژان ئیمپراتۆریەتی ئەرمەن هەبووە، خاکی کوردیش هەبوو، خاکی تورکیش هەبووە، خاکی عەرەب هەبووە، ئەو دەیەوێت ئەوە بکاتە نەخشەی ئەرمینیا، ئەوەی کورد وەختی خۆی کردوێتی، خەڵکی کورد جووڵاندنەوەی، تەبعەن سەیری شیعرەکانی حاجی قادر بکە، شیعری حاجی قادر ناوی هاتووە بۆنموونە، لەبەرئەوە خۆی لەخۆیدا دەجوڵێ، بۆنموونە تورک کوردی جووڵاندووە، هەم ترساندوێتی، هەمیش جووڵاندووێتی، مەسەلەی بزووتنەوەی نەتەوایەتی عەرەب کاریگەریی کردووە لەبیروبۆچوونی ڕزگاری و دیموکراتی، لەبەرئەوە میللەتانی دەوروبەر کاریگەرییان کردووە، ڕزگاریی گەلانی جیهان هەر وابووەو کاریگەریی کردووە، خەباتیان کردووە، شۆڕشیان کردووە، کورد چی لەوان کەمترە؟ لەئەفریقا هەندێ عەشایەر هەیە بوونەتە دەوڵەت، دەوڵەت پەیدا بووە ژمارەی نفوسەکەی هێندەی ژمارەی شەهیدەکانی کوردستان نییە کە لەڕێگەی ئازادیدا خۆیان بە کوشت داوە.

باشە بوونی عوسبەتولئومەم یان نەتەوە یەکگرتووەکان یان هەندێ بنەمای جیهان لەسەر مافی گەلان بۆ مافی چارەنووس هەتا چ ڕادەیەک کاریگەریی کردووە؟

- ئەوە بەڕەئی من کاریگەریی کردووە لەخوێندەوارو سیاسییەکانی کورد، بەڵام ئەوە نەچۆتە ناو ناخی جەماهیری کوردەوە، بەتایبەتی عوسبەتولئومەم وەختی خۆی کاریگەریی کردووە لەخوێندەوار و سەرۆکەکان و واتە ئەوانەش داوای هەق دەکەن، چونکە ئەوانە هیچیان بۆ کورد نەکرد، لەبەرئەوە لە سەرەتادا ئەوانە هاندەربوون، دوایی بۆیان دەرکەوت نەتەوەیەکگرتووەکان ڕاستە بیرو باوەڕەکەی کاریگەریی کردووە، بەڵام دیسانەوە بێ هیوایی داوە بەکورد، کە هەرگیز لەسەر کورد هەڵی نەداوەتی، ئەمانە دەبێت دوو حسابیان بۆ بکەیت، حسابێک یەکەم جار هاندەر بووە، دووەم جار بێئومێدیی داوە بەکورد.

باشە ئەگەر هاتوو دەوڵەتی میللیی لەکوردستان دامەزرا، دەبێت چ ڕەنگێک بەخۆیەوە بگرێت، چ جۆرە حکومەتێک و چ سیستمێکی سیاسی؟

لەسەر ئەو سیستمەی کە من دەمەوێت بۆ میللەتی کورد، سیستمێکی دیموکراسییە، باوەڕم بەدیموکراسیی هەیە کە دەبێت لەکوردستان ئەوپەڕی دیموکراسی سیاسی لەکوردستان هەبێت و خەڵکی کورد خۆی ڕژێمی خۆی هەڵبژێرێت و ئازادییەکی تەواوی هەبێت و خەون بەوەوە دەبینم کۆمەڵگەێکی فرە حزبی و فرە بیروباوەڕمان هەبێت، بەشێوەیەکی مەدەنی ململانێ لەنێوان ئەو حزبانەدا بەڕێوەبچێت.

من پێموایە کوردستان دەبێت لەسەر دوو قاچ بڕوات، لەسەر کشتوکاڵ و لەسەر پیشەسازی و نابێت هەر بەتەنها گرنگیی بەکشتوکاڵ یان بەپیشەسازی بدات.

لەبنەڕەتدا دەبێت ئیهتمکامێکی زۆر بەکشتوکاڵ و جەنگەڵ و ئاژەڵ بدرێت، پیشەسازیەکانیش گرنگییان پێ بدرێ کە بۆ ئێمە پێویستن کە ماددەی خاو و ئیمکانییەتی بوونی هەیە لەکوردستان، نەک وەک نەریتەکانی جاران 10 ساڵ بتگوتبا کە دەبێت پیشەسازیی قورس درووست بکەین، ئێستا واناڵێم، پیشەسازیی قورس ئەو مەوادانەی کە لەکوردستاندا هەیە پێویستە درووستی بکەین، نەوتە، پترۆکیمیاویاتە، ئەگەر ئاسن و کانزاو ئەوانەمان هەیە بەمۆدێرنترین جۆریش بیکەین، بەڵام نەچین دوای ئەوە بکەوین ئەو بیرۆکەیەی کە لە سەرەتای دەوڵەتی سوڤێتییەوە هەبوو کە هەموو شتێک لەوڵاتی خۆی بێت، هەموو وڵاتێ وابکات کە هەموو شتێک لەوڵاتی خۆی بێت، بەبڕوای من ئەوە شتێکی هەڵەیە، ئابووریت تووشی هەڵدێر دەکات، ئابووری وڵات ئەوە ئاژەڵ لەلایەک و ئینجا پیشەسازییش ئەو پیشەسازییانەی کە لەکوردستان مومکینە بکرێت، ئەمەی کە دەڵێم دوو قاچە لەسەر قاچێکی کشتوکاڵی بڕۆین، یان لەسەر قاچێکی پیشەسازیی بڕۆین، بەهەمان شێوە لەموڵکییەتدا لەسەر دوو قاچ دەڕۆی لەسەر قاچێک کە موڵکی دەوڵەتە لەسەر قاچێک کە موڵکی کۆمەڵێک لەکەرتەکانەو کە موڵکی تاکەکەسییە، ناکرێ هەردووکی فەرامۆش بکەین، ئەزموونیش دەریخست هەتا لەوڵاتە سۆشیالیستەکانیش کە شکستیان خوارد، ئەوە دەبێت هەم بواری ئەوە بدەین نابێت تەواو وەک ئەمریکا و ناشبێت تەواو هەر دەوڵەتێ بێت وەک هەندێک وڵاتی تر هاوسەنگییەکی لۆژیکی ماقوڵ بکرێت بەپێی پێداویستییەکی ئابووریی کۆمەڵایەتی و بەپێی گەشەسەندنی زانستی و تەکنەلۆجی و هەروەها بەڕەچاوکردنی بەرژەوەندیی خوێن نەمژینی گرووپی زۆرینە لەلایەن کەمینەوەو نەبوونی خوێنمژین واتە ئیستیغلال و دەبێت بەڕاستی حساب بۆ ئەوە بکرێت.

بەڵام ئەوەی کە زۆر پێویستە گرنگیی پێبدەین ئەزموون دەریخست ئەگەر گرنگیی پێنەدەین کۆمەڵگە دوادەخات کە شتی پێشوەخت نەکەین، بۆنموونە ئەو خۆماڵیکردنانەی کە لەکۆمەڵگەی عەرەبیدا کرا، هەمووی هەڵەیە، ئەگەر من ئێستا دەنگ بدەم لەپەرلەمانی عەرەبی، دەنگ نادەم بەوەی کارگەی جیبس و ئەوانە خۆماڵی بکرێت، خۆماڵیکردن ئەگەر من بەدەستم بێت لەکۆمەڵگەی کوردستان نەخشەی ئابووریی بکێشم، دەڵیم نەوت و پترۆکیمیاویات و کانزاکان هەمووی دەبێت موڵکی میللەت بێت، نابێت بدرێت بەکەسەکان، بەڵام خەڵک بۆخۆی کارگەی کۆکا کۆلا دانێ، کوتاڵ دانێ، ئەوە مەسەلەیەکی زۆر پاش گەشەسەندنە کە بزانین هەموو شتەکان خۆماڵی بکەین، ئەو گەشەسەندنە بەرەئی من ڕێگەی گەشەسەندنی کۆمەڵایەتی دەگرێت، بۆنموونە ئەو خۆماڵیکردنانەی کە لەوڵاتانی وەک سوریا و عێراق و لیبیا کرا، ڕێگەی لەگەشەسەندنی کۆمەڵایەتی گرت و دوایخست، گەشەسەندنی ئابووری دواخست، جگە لەوە خاڵێکی تر کە دەبێت حسابی بۆ بکرێت لەئابووری کوردستاندا، داهاتی تاکەکەس و هەوڵی تاکەکەسە کە گرنگییەکی زۆری هەیە و ناتوانین نادیدەی بگرین، واتە بۆنموونە ئێستا پڕۆژەیەک دانێین، چێشتخانەیەک دانێین، چوار کەس بۆ خۆیان دایبنێن، دەستکەوتەکەی بۆخۆیان بێت، زۆر گرنگیی زیاترە لەوەی کە چواریان بۆ بەکرێ بگرین، ئیتر باکی نییە نەوعیەتی باش دەبێت یان نا، خەڵک دێت یان نایەت، بەڕەئی من ئەوە کاریگەریی زۆری هەیە، ئەو شتانەش دەبێت حسابی بۆ بکرێت، من لایەنگری ئەوەم سیستمی کۆمەڵایەتی دەبێت سیستمێکی دیموکراتی بێت، دەبێت خەڵک هەقی هەبێت لەهەلبژاردندا، باوەڕم بەوەیە دەبێت ژن و پیاو یەکسان بن، نابێت جیاوازی هەبێت لەوەدا، باوەڕم بەوەیە جیاوازی هەبێت لەدینداری لەکۆمەڵگەی کوردستاندا، دەبێت ئەو کەمینە نەتەوەییانەی کە لەکوردستان هەن نەک هەر نازیان هەبێت، دەبێت یەکسان بن، واتا من بەدەستم بێت لەکوردستانی عێراق ئەرمەن و ئاشوور و تورکمان لەکوردستان ئەوەندە حورمەتیان هەبێت، بیکەین بەنموونە بۆ ئەو میللەتانەی کە کوردیان عەزێت داوە، ئەوەشم پێ زەروورییە جیاوازی ئایین، دەبێت حوریەتی ئایین هەبێت، موسڵمانە، گاورە، جولەکەیە، مزگەوت و شوێنی خۆی هەبێت موحتەرەمانە، بەڵام بەزۆر هیچ شتێک بەسەر کەسدا نەسەپێنرێت.

باشە بەدیدی خۆت دەوڵەتێکی میللیی کوردستانی ئاوا کە باسی دەکەیت، لەڕووی ئابوورییەوە دەتوانێ ژیانی خۆی بەڕێوەببات؟

بەرەئی من زۆر چاک دەتوانێ و بنەمای ئابووری دەوڵەت لەکوردستان لەزۆر دەوڵەتی تر زیاترە، کوردستان نەوتی هەیەو کانزای هەیە، کشتوکاڵی هەیە، ئاوی هەیە کە ئەوە زۆر سامانێکی گەورەیە، سەرچاوە ئاوییەکانی دیجلەو فورات لەکوردستان ئەو سامانە لەسامانی نەوت باشترە، چونکە هەمیشەییە، هەتا هەتاییە.

ئەوە بەرەئی من ئەوەندەی کوردستان بنەمای دامەزراندنی دەوڵەتی هەیە، کەم دەوڵەت هەیەتی، بەڵام لەوانەی خۆرهەڵات هیچیان لەئێمە زیاتریان نییە، وڵاتانی عەرەبی عەرەبستانی سعودی نەوتی هەیە ئاوی نییە، نەوت تاسەر نابێ، ئێران و تورکیا هیچیان بنەمای ئابوورییان لەئێمە زیاتر نییە، گەشەکردنی ئابوورییان لەئێمە زیاترە، بەڵام بنەمای ئابوورییان لەئێمە زیاتر نییە.

بەشێکی تری پرسیارەکەم ئەوەیە ئایا کادری ئیداری و ڕووناکبیری تەواو هەیە لەکوردستان بتوانێ ئەو دەوڵەتە بەڕێوەببات؟

- بەڵێ پێموایە هەیەو ئێستا پەیدابووە، بێگومان کەموکورتیان دەبێ لەهەندێ مەسەلەی تەکنەلۆجی و پزیشکی، بەڵام ئەوەی بنەڕەتییەکەیمان هەیە و کەڵک وەردەگرین لەبەشەکانی ترو هەموو کورد بکەینە سەریەک، نەشمان بوو، ئەوا تۆ تەماشای ئەمریکا بکە، ئێمەش دەتوانین ئەوە بکەین.

لەڕووی سەربازییەوە ئەو دەوڵەتە دەتوانێ خۆی بپارێزێ؟

- بەتەئکید ئەو دەوڵەتە وڵاتی کوردستانی بەدەستەوە بێت، دەتوانێ خۆی بپارێزێ، دەتوانێ نەشهێڵێت کەس بیر لەپەلاماردانی بکاتەوە.

باشە بابگەڕێینەوە سەر بزووتنەوەی ناسیۆنالیستی کوردی، ئەگەر بتەوێت دەستپێکردنی، ئەگەر بتەوێت بگەڕێیتەوە بزووتنەوەی میللی کورد لەفڵان شتەوە دەستیپێکردووە، ئایا لەشیعرەکانی ئەحمەدی خانی بووە بەڕابەر، حەزدەکەم بۆخۆت ئەگەر خۆت بتەوێت دەستنیشانی بکەیت و بتەوێت لەسەر مێژووی بزووتنەوەی میللیی کورد قسەبکەیت؟

من لەسەری نووسیوومەو لەکتێبدا باسم کردووە، بۆنموونە بزووتنەوەی نەتەوایەتی لەهەموو دونیادا یەکەمجار بەفیکر دەستپێدەکات، یەکەمجار بەشکڵی ئەفکار دەگرێ، ئەگەر ئەفکاری نەتەوایەتی بوو، خۆی نیشانەی بوونی نەتەوایەتییە، چونکە فیکر لەکۆمەڵگەوە دەردەچێت، شتێک ئەگەر نەبێت فیکرەکەی نابێ، بۆنموونە ئەگەر فڕۆکە نەبێ، مومکینە خەیاڵی فڕۆکە هەبێ، بەڵام وەسفی فڕۆکە ناکرێ، ئەگەر نەتەوەی کورد نەبوایە، کوردایەتی نەدەبوو، لەبەرئەوە لەو ڕۆژەوە کە کردەوەو بیرکردنەوە هەیە، بۆنموونە ئەحمەدی خانی دوای ئەوە یەکێکی ترە کە باسی کورد کراوە، دیارە کورد هەبووە بۆیە باسی کورد کراوە، ئەگینا با کورد نەبێ کەس باسی ناکا، شتێک کە نەبێ خەڵک باسی ناکا، شتەکە خۆی نەبوو باسی ڕەنگ و ڕەنگدانەوەکەی ناکا، لەبەرئەوە بەڕەئی من هۆکەی دەگەڕێتەوە بۆ ئەوانە، بەڵام ئەوە نەبوو بەهۆی ڕاپێچکردن و ڕاماڵینی لەگەڵ خۆیدا، ئەوە لە سەرەتای پەیدابوونی نەتەوەی کوردە و ئەو ئەفکارانە پەیدابووەو هەبووە.

سەدەی 19 بەرەئی من کە تێیدا بزووتنەوەی کوردایەتی دەستیپێکردووە، یەکەمجار بەشێوەی موعارزەی نفوزی بێگانەو پاراستنی نفوزی کوردی بووە، ئەو ئەمارەتانەی کە ویستویانە بەرگری لەخۆیان بکەن هەر ئەوە نەبووە، تموحی زاتیی میرەکان، بەڵکو لەهەمان کاتدا تموحی میللەتەکەشی تێدابووە کە حاکمی بێگانەی نەبێ، حاکمەکەی لەخۆی بێ، سەرباز نەدات، باج نەدات، ئەوەیە مەسەلەی حوکمڕانیی میللی، لەوەوە ئەو بزووتنەوانەی سەدەی 19 من هەمووی بەدرێژکراوەی بزووتنەوەی کوردایەتی دەزانم تا بزووتنەوەکەی شێخ عوبەیدوڵڵا، پێموایە بزووتنەوەی بەدرخان زۆر دیعاییەی بۆ کراوە لەمێژووی کورددا. من ڕەئێکم هەیە لەسەر مێژووی کورد، دوو غەدر لەمێژووی کورد کراوە، یەکێکیان ئەوەیە کە بێگانەکان کردوویانە و هاتوون هەموو بزووتنەوەکانی ئێمەیان خاپوورکردووە و جنێویان پێداوین، بەیاخی و دژی شارستانییەت وەسفیان کردووین و هەمووی ناڕاستە، دووەمیش ئەوەیە کە هی خۆمان موبالەغەو پیاهەڵدانە شتێکی کورد هەبووبێ کردوومانە بەبزووتنەوەیەکی نەتەوەیی و هەندێکجار درۆمان بۆ هەڵبەستووە. پێموایە مێژووی کورد بەشێوەیەکی زانستی و بابەتی وەک ئەوەی کە هەیە و وەکو ڕوویداوە بەواقیع تەماشای بکەین، لەبەرئەوە بەرەئی من بزووتنەوەی شێخ عوبەیدوڵڵای نەهری یەکەم بزووتنەوەی کورد بووە، بەڵام من هەمووی بەکراوەیی دەزانم، لەوەوە یەکەم دەستپێک ڕوویداوە، دوای ئەوە مەسەلەی کوردو بزووتنەوە کوردستانییەکانی تورکیا کە دەیزانی.

حزبەکان و بزووتنەوەی مەشرورتییەت و ئەوانە لەکوردستانی تورکیا بزووتنەوەی کورد دەستیپێکردووە، چونکە یەکەم پێشکەوتنی ئابووری لەوێ بووە، لەپێش بەشەکانی ترەوە بووە، نزیکبووە لەخەلافەتی عوسمانی و نزیکبووە لەشارستانییەتی عوسمانی و نزیکبووە لەئەوروپاو ڕوسیاو هەروەها نزیکتریش بووە لە ناوەندی شارستانییەت و پێشکەوتن و ڕۆشنبیریی و خوێندنەوەو خەڵکی کوردیش لەئەستەمبوڵ و ئەوانە کە ناوەندی دەوڵەت و خوێندەواری ئەوروپاو ئەو شتانە بووە، یەکەمجار جووڵەی کردووە، لەوێشەوە پەلی هاویشتووە بۆ سەر بەشەکانی تری کوردستان، ئیتر ئەو بزووتنەوەکانی تورکیی عوسمانی لەوێوە دەست پێدەکات.

هەندێ نووسەری بێگانە کە دێن باسی بزووتنەوەی کورد دەکەن زیاتر بۆ ئەوەی دەگێڕنەوە کە هێزی بێگانە و دەوڵەتی بێگانە لەبەر قازانجی خۆیان پاڵیان پێوەناوەو دواتر وازیان لێهێناوە، بۆیە بزووتنەوەکە لەناو چووە؟

- من دژی ئەوەم، من پێموایە بزووتنەوەی دیموکراتی کورد بزووتنەوەیەکە لەدەروونی کۆمەڵگەی کوردەوە بووەو بەری پێویستییەکانی گەشەکردنی خەڵکی کوردستانە بۆ پێویستیەکانی گەشەکردنی ئابووری ڕۆشنبیری و شارستانی درووست بووە، ئەم بزووتنەوەیەی هێرشی بێگانەیەش بۆ سەر کوردستان هەر لەوەوە کە ڕێگری گەشەکردنی کۆمەڵگەی کوردی بووە، ئەسڵی بزووتنەوەکە سەرچاوەکەی لەدڵ و دەروونی خەڵکی کوردستانەوە بو‌وە، بۆنموونە داگیرکردنی بێگانە ئەوەبووە کە ڕێی گرتووە لەو پێشکەوتنە سروشتییە، بۆیە کورد چۆتەوە بەگژیدا، هەمیشە هەموو دەوڵەتەکانی دەوروبەر ویستویانە یاری بەمەسەلەی کورد بکەن، یاخود بەهەموو مەسەلەکانی تریش بکەن، دەوڵەتەکان ویستویانە یاری بەمەسەلەی ئەرمەن بکەن، بەهی کورد، عەرەب، تورک بکەن و ویستویانە یاری بەموستەفا کەمال خۆی بکەن، یاری بەدەوڵەتی عوسمانی بکەن، بەعێراق بکەن هەر ئەوە نەبووە کە یاری بەمەسەلەی کورد بکەن، بەڵام شتەکە چییە، چونکە بۆنموونە ئەوان بۆیان چووەسەرو بوون بەدەوڵەت، بۆیان پینەکرا، ئەی لۆرەنس نەهات سەروەری عەرەبی درووستکردو عەرەبی هاندا؟ بەڵام چونکە دەوڵەتیان بۆ درووستکردن ئەوە پینەکرا، ئەی باشە بزووتنەوەکەی موستەفا کەمال یەکەمجار نەچوو بۆ لای ڕووس و هاوکاریکردن و دوایی بای نەداوە بۆ لای غەرب و کەس پێیان ناڵێ سەروچاوت برۆیە؟، بەڵام ئەگەر کورد ئەمڕۆ لەگەڵ سۆڤێتەو سبەی لەگەڵ ئەمریکا بێت، دەڵێن ئەها هەر ڕۆژەی لەگەڵ یەکێکن، چونکە ئەنجامی نەبووە، تەنانەت هەموو گرنگییەکی پێ دەدرێت، بۆنموونە ڕەزا شای ئێران خۆی درووستکرد وتیان پیاوی ئینگلیزو ڕووس بووە، ئینگلیز و ئەمریکا و فەرەنسا و دەوڵەتە گەورەکان ویستوویانە لەهەر جێیەک لەدونیا بۆیان بکرێت، دەیانەوێت دەستێکیان تێیدا هەبێ، بەڵام ئەوە بەو مانایە نییە کە نۆکەری ئەو دەوڵەتانە بکات؟ بەڵام کە پەیدابوو بەشێکی ڕوسیا دەیەوێت کەڵکی لێ وەرگرێ، ئەمریکاش دەیەوێت دوژمنایەتی بکات، دەستی تێوەردەدات. کۆنترا ئەمریکا درووستی نەکرد؟، کۆنترا هەبوو، بەشێک بوو لەبزووتنەوەکە، خۆی دوایی کە جیابۆوە، ئەمریکا ویستی ئیستیغلالی بکات، بزووتنەوەکەی بۆنموونە لەیونوتا لەئەنگۆلا هەبوو ئێ بزووتنەوەیەکی نیشتمانیی ڕەسەن بوو لە سەرەتادا، خۆی خستە باوەشی ئەوانی ترو لەوێوە ناچارکرا، ئەگینا دەستکردی ئەمریکا نییە، کۆمەڵگە خۆی زاوزێ دەکات، وەک مرۆڤ خۆی زاوزێ دەکات، بزووتنەوەکانی کۆمەڵایەتی و پێشکەوتنی ڕۆشنبیری جا دیموکراتییە یان سۆشیالیستییە ئەوە لەکۆمەڵگەکاندا دەردەکەوێ، دواتر خەڵکی دیکە دێن ئیستسماری دەکەن، لەناو کوردیشدا بێگومان چەندین خەڵک لەبزووتنەوەی کورددا بووە، لەداهاتووشدا کوردستان ببێتە دەوڵەت، دەوڵەتەکانی تر دەیانەوێ ئیستغلالی بکەن، بێگانە، جیرانی خۆی، دەیانەوێ دۆستی بن و بیکەنە هاوپەیمانی خۆیان، بەڵام گرنگ ئەوەیە کورد خۆی ڕێگە نەدا ببێتە ئامرازی دەستی ئەم و ئەو، کوردیش ناتوانێ ئەوە بکات.

ئێستا بۆنموونە کوردی تورکیا، کوردی عێراق، ئەزموونە تاڵەکانی کوردی تورکیا، واتە دژی تورک، مەجبورن لەسوریاو ئێران و بولگاریا چەک وەرگرن، ئەوانیش بەرژەوەندی خۆیان هەیە، ئەوانیش بەرژەوەندی خۆیان نەما نایکەن، ئەوە سروشتی ژیانە.

کە باسی هۆیەکانی گەشەکردنی بزووتنەوەی نەتەوەیی کوردت کرد و پێشکەوتنی ئابووری، دەتوانی بۆم ڕوون بکەیتەوە مەبەستت کام پێشکەوتنە؟

کۆمەڵگەی کوردستان لەقۆناغێکی دیاریکراودا بەرهەمی لێ پەیدابوو، هەروەها بازرگانی تێکەوت و هەروەها بەرهەمی ئاژەڵی هەبوو دەبوایە بنێردرێتە دەرەوە، ئەوە پارەو پولی هێنایەوە، سەرمایەدارێک پەیدابوو لەکۆمەڵگەی کوردستان، ئەگەر دەستێوەردانی بێگانە یا داگیرکردنی بێگانە نەبایە، بەرەو ئەوە دەچوو گەشە بکات، کۆمەڵگە بەرەو کۆمەڵگەیەکی سەرمایەداری، ئینجا پێداویستیی پێشکەوتن بۆ گەشەکردنی کۆمەڵگە. مەبەستم لەوەیە پێداویستیی سەرمایەداری لەکوردستان کە بەرەو ئەوە دەچوو لەچییەوە هات لەداگیرکردنی بێگانەوە هات، ڕێگرتن لەگەشەکردنی پیشەسازی لەکوردستان، سەروەرت و سامانی کوردستانیش وەک ئاوەکانی دەڕژێتە دەوڵەتانی ترەوە، تەماشا بکە خاکی کوردستان ڕووبارەکانی لەچیاکانەوە دێت و دەڕژێتە دیجلەو فورات، دیجلە و فورات لەدەشتەکاندا ئاوی پێ دەدرێت و لەکوردستان سوودی لێ نابینرێ، سامانی کوردستانیش لەبازاڕەکانی ئەنقەرەو ئەستەنبوڵ و دیمەشق و بەغداو تاران لەوێ ئیشی پێدەکرێ نەک لەکوردستان، بازرگانی و بانکی لێ درووست بکرێ، ئەوە دەستێوەردانی بێگانەیە و مەبەستم ئەوەیە.

هەندێ نووسەر وادەنوێنن بزووتنەوەی کورد هەتا ئێستا بزووتنەوەیەکی عەشایەرییەو بەگشتی وەلائێکی میللییە؟

- ئەو قسەیە ڕاستیشەو ناڕاستیشە لەکوردستاندا، لەکۆمەڵگەی کوردستاندا جووڵانەوەی ڕزگاریخوازی نەتەوەیی کورد واتای نەفیکردنی خێڵەکیی کوردەو بزووتنەوەی کورد هەموو کۆمەڵگە دەگرێتەوە نەک یەک چین و یەک عەشیرەت، هەموو وڵات دەگرێتەوە نەک یەک هەرێم، ئەوە ڕاستیەکەیەتی.

بەڵام ڕاستییەکەی کاریگەری عەشایەری هەبووە لەکورددا، چونکە هەندێک لەئەنجامی دۆخی مێژوویی کۆمەڵگەی کوردیدا بۆنموونە هەندێ بنەماڵەی ئاینی کاریگەرییان هەبووە لەسەر بزووتنەوەی کورد یان هەندێکجار عەشایەر هەڵساوە بەشێوەیەک ئەوەی بەخۆوە گرتووە کە نەتەوەیی بێت.

هەندێکی زۆر قسە لەکوردستانی عێراق لەکوردستانی ئێران ڕاستبووە، بەڵام بەڕەئی من مەزهەبی بنەماڵەییەکەی بزووتنەوەی کورد هی خوێندەوارو خەڵکی شارو شارەکانە، خۆت دەزانی شتی خێڵەکی کەمتر بووە، ئەوە مانای ئەوە نییە هێشتا نەماوە بەبڕوای من بەڕاستی دوو هەڵەی مێژوویی کورد نەیهێشت کورد لەمە ڕزگاری ببێ، بەڕەئی من ڕاپەڕینی بەردەرکی سەرا لە (6)ی ئەیلول لەکوردستانی عێراق یەکەم بزووتنەوەیە کە ڕوودەدات، ئەوە خاڵی زاڵ بوو کە ئیشی بزووتنەوەی کوردی لەدەستی لادێ و عەشایەرو ئاغاوات و شێخ دەرهێنا و دایە دەست خوێندەوار، لەدوای ئەوە بزووتنەوەی خوێندەواران دەستپێدەکات و من لەکتێبیکمدا باسم کردووە، دیارە لەسەردەمی مامۆستا ئیبراهیم و ئەو گروپە خوێندەوارانەی ئەو زەمانە دەستپێدەکات، دوای ئەوە هیوا دێ و حزبێک درووست دەکات بێ ئاغاو شێخ خۆیان سەرۆکایەتیی ناکەن. دوابەدوای حزبی هیواش ژ.ک بوو، ئەویش لە سەرەتاوە وابوو.

مەلا مستەفا بووە هۆی ئەوەی عەشایر بمێنێتەوە لەبزووتنەوەی کورددا و بژێتەوە، لە زەمانی مەلا مستەفادا لایەنی عەشایەری لەسۆران و بادینان ژیایەوە، جاران ئەوە نەبوو، من لەبیرمە وەختێ کە هەمزە عەبدوڵڵا لێپرسراوی پارتی بوو کەس نەیدەگوت ئەوە بادینییە، من خۆم یەکێک بووم لەوانەی هەمزەم دەپەرست. نەماندەزانی هەمزە سۆرانییە یان بادینییە، مامۆستا ئیبراهیم بوو بەسکرتێری پارتی، کەس نەیدەوت ئەوە سۆرانییە یان بادینییە، شتی وانەبوو لە بزووتنەوەی کوردیدا ئەوە پاش مەلا مستەفا درووست بوو، ئێستاش لەبزووتنەوەی کوردیدا ماوە، بەڕەئی من ئێستاش لەبزووتنەوەی کوردیدا شتی عەشایەری ماوە، باڵی عەشایەری تەسلیم نەبووە، من پێموایە ئەوا دیاردەیەکە لە خۆرهەڵاتدا هەیە، واتە بنەماڵەو عەشایەر دەیانەوێ، بۆنموونە تۆ لوبنان وەربگرە کۆمەڵگەیەک بوو بەحساب وەکو ئەوروپا بوو، پێشکەوتوو بوو، شارستانی و ڕۆشنبیری بوو، کەچی ئێستا حزبی ئالی جومبولات هەیە، حزبی ئالی شەمعون هەیە، حزبی ئالی جومەیل هەیە، ئەوە لەکوردیشدا ماڵی بارزانی ماونەتەوە، بەڵام من پێموایە لەبەشەکانی تری کوردستان ئەوە نەماوە، لەکوردستانی ئێران بۆ نموونە ئەوە نەماوە. لەکوردستانی تورکیا هەر نەماوە، واتە هەرچی هەیە بەدەست خوێندەوارانەوەیە، نازانم کە پەرەی سەند دوایی چی لێدێتەوە، لەسوریاش ئەوە خۆت لەمن باشتر دەزانی عەشایەر نییە.

وەک سەرکردەیەکی گەلی کورد، تۆ بێگومان هەندێ ئامانج و سیاسەتێکی دیاریکراوت لەبەرچاوە کە کاری بۆ دەکەیت و خەباتی بۆ دەکەی، چۆن و چ ئینسترۆمێنتیک بەکاردەهێنێ بۆئەوەی ئەو ئامانجە بەدی بهێنێت؟

- بەرەئی من ڕێکخستنی کۆمەڵانی خەڵک چاکترین هۆکارە، واتە وردتر بیڵێم هۆشیارکردنەوەو ڕاپەڕاندن و ڕێکخستن و ڕێبەرایەتیکردنی کۆمەڵانی خەڵکی کوردستان چاکترین هۆکارو... بۆ ئەوەی کە کوردستانی پێ ڕزگار بکەین، ئەوە بنەماکەی بێت و ئەوە سەرچاوەکەی بێت و ئەوە بناغەکەی بێت، کە بەشێوەیەکی سەربەخۆیی سەربەخۆ بەفیکر و عەقڵی سەربەخۆبێت، دووەم سەربەخۆبێ لەکلکایەتیی بزووتنەوەی تر، دوای ئەوە هەموو شتێک جائیزە بۆی دەوای ئەم دوو شتە هۆشیارکردن و ڕاپەراندن و ڕێکخستن و ڕێبەرایەتی ئەو جووڵانەوەیە، هەروەها دابینکردنی سەربەخۆیی فیکری سیاسی و ڕێکخراوەیی بۆی، ئینجا هەموو جۆرە پەیوەندی و هاوکارییەک جائیزو حەڵاڵە بۆئەوەی جێبەجێی بکەیت.

لە پرسیارەکانی ترو پێشتر لەناو قسەکانی خوتدا وەڵامت دایەوە، بەڵام یەکێک لەموشکیلەکان کە لەناو بزوتنەوەی کورددا هەیە، ئێمە گریمان ئێستا دەوڵەتی میللی کوردستان دامەزرا بەلای تۆوە دەبێت کام لەهجە ببێ‌ بەزمانی ڕەسمیی کوردستان؟

- بەرەئی من ئەوە عاتیفەی ناوێت ئەوە شتێکی لۆژیکی دەوێت، لەهەر زەمانێکدا ئەو لەهجەییەی کە زۆرتر گەشەی کردووە ئەوە ئەو لەهجەیەیە دەبێت ببێت بەزمانی ڕەسمی، کە ئێستا ئەو لەهجەیە کە پێی دەڵێن زمانی سلێمانی، لەبەرئەوە هەر کوردێک لەو قەرارە دەرچێ خۆت دەزانی من بەعەشیرەت زەنگەنەم، بەکەرکووکیش قسان دەکەم، بەکۆییش قسان دەکەم، ئێستاش لەهجەی سلێمانی نازانم، ئێستاش لام و مام نازانم بەکاربهێنم لەناوی دا یان لێیدا، بەڵام ئەوە زەمانی گەشەی ڕۆشنبیریی کوردە، چۆن لەهجەی قوڕەیش پێشکەوتووترە لەلەهجەی زمانی سودان، ئەم لەهجەیەی زمانی کوردی پێشکەوتووترە و قابیلیەتی نووسین و هەموو شتێکی زۆر باشترە، لەبەرئەوە کوردێک بیەوێ کوردایەتی بکات و ناوچەگەریی نەکات، ئەوە دەبێ زمانی ڕەسمی بێ، بەو مەعنایە نییە زمانەکانی تریش نەمێنن، لەهجەکانی تریش محەلین، ڕادیۆیان هەبێ، هەتا ڕۆژنامەیان هەبێ، بەڵام ئەم زمانە زمانی ڕەسمییە، زمانی نەتەوەی کوردە، چونکە گەشەی کردووە، ئەگەر بۆنموونە حکومەتی شێخ عوبەیدوڵڵا درووست ببوایە، یان حکومەتی شێخ سەعیدی بوایە، بەتەئکید زمانی ڕەسمی کرمانجی دەبوو، زیاتر گەشەی دەکرد، بەڵام ئێستاش نامەیەکم خوێندەوە هی ئەو برادەرانەی هین، زۆر وشەی عەرەبی تێدایە، بەو دەرەجەیە گەشەی نەکردووە کە قابیلیەتی تەعبیرو بەهێزی هەبێت، وەک ئەو لەهجەیەی ئێستا پێی دەڵێین سلێمانی، کە ئەوە هەڵەیە، لەبنەڕەتدا لەهجەی موکریانەو لەسەر دەستی سلێمانی گەشەی کردووە و بۆتە ئەمەی ئێستا، بەڵام ئەوە سۆرانیش نییە، زمانی سۆرانی زمانی هەولێری و ڕواندوزی و ئەو ناوچانەیە، بەڵام پێموایە پیتی لاتینی باشترە تا پیتی عەرەبی، بەڵام زمان ئەوەیە و ئەوانی تر بەڕاستی نەزعەی ناوچەگەرییە، چەند کەسێکی وەک عیسمەت شەریف وانلی و ئەوانە بەڕاستی دایانهێنا، بەڕاستی ئەوە دەمارگیریی نەتەوەییە، بڵێن کام شار پایتەخت بوو، کام شار زیاتر بەکەڵکی پایتەختی دێ لەڕووی پێشکەوتنی ئابووری و شارستانی و ئەمنیەتی وڵاتەوە، مومکینە شارێکمان هەبێ کە ئێستا لەخەیاڵماندا نییە لە 10 ساڵی داهاتوودا شارێک درووست بکرێت ئەوە بەکەڵکی پایتەخت بێت، ناتوانی بڵێی هەردەبێ سلێمانی بێت، یان کەرکووک بێت، یان هەولێر بێت.

هەروەها مەسەلەی کوردستان لەکوێوە ڕزگار دەبێ، نازانم (.....) بەرەئی من دیسانەوە فەرزکەین کوردستانی تورکیا ڕزگاربوو، کوردستانی تورکیا زمانەکەی خۆی دەکاتە زمانی ڕەسمی و بەشەکانی تری کوردستان کە هاتن چوونە سەر ئەو، دەبێتە زمانی ڕەسمی، ئەوەش کاریگەری هەیە. مادام تۆ ئێستا لەمن دەپرسی، پێش ئەوەی هەلومەرجی مێژوویی زمان فەرز بکا، پێموایە زمانی ئەو لەهجەیە لەئەدەبیاتی سلێمانیدا لەهجەی سلێمانی نەک هی هەولێرو بادینان و دهۆک لە عێراقدا، چونکە هەمووی یەک نییە لە زەمانێکدا لەمێژووی کورد ئەوەی پێیدەوترێت گۆران و نازانم چی، ئەوە زمانی شیعرو ئەدەب بووە، زمانێک ئەمڕۆ ئەوەیە بەڵام ئەوە مومکینە بەواقیع بگۆڕدرێ، مومکینە سبەینێ کوردستانی تورکیا ڕزگاربێت و کوردستانی تورکیا لەهجەی خۆی دادەنێ، قابیلە بێت مامۆستا لەکوردستانی عێراقەوە بەرێت زمانیان فێر بکات؟ لەبەرئەوە ئەو کاتە ئەوە دەبێتە زمانی ڕەسمی، حکومەتی قازی محەمەد بمابایە لەهجەی مهابادو دەوروبەری دەبوو بەزمانی ڕەسمی.

باشە ئەگەر دەوڵەتی کوردستان دامەزرا بەقەناعەتی تۆ سنوورەکان دەبێ هەتا کوێ بڕۆن؟

وەڵا من کوردستانی عێراق باشتر دەزانم، لەکوردستانی عێراق من پێموایە جەبەل حەمرین سنووری ئێمەیە و نابێ لەوە کەمتر قبوڵ بکەین، لەکوردستانەکانی تر بەڕاستی من پێموایە تەماعکار نەبین، چاومان لەزەوی ئەرمەن نەبێ، من یەکێکم لەو کوردانەی کە پێموایە هەندێک لەزەوی ئەرمەن کورد تێیدا دانیشتووە، واتە زەوی مێژوویی ئەرمەنە، خاسە، ئەردەهانە، ئەرزڕۆم، ئازەربایجان و لای ئارارات و ئەوانەیە بەڕاستی زەوی سروشتیی ئەرمەنە لەڕووی مێژووییەوە، ئێستا ئەرمەن دەرکراوەو چوینەتە جێگاکەیان، بەرەئی من ئەوە نەبۆتە کوردستان، لەگەڵ قانونی ئەوێ لەفیکری مندایە، لەگەڵ میللەتە بچکۆلەکان و مەزڵومترەکان لەخۆمان پێویستە بزانین ئێمە لێمان خواردوون، لەگەڵ میللەتە گەورەکان ئەوانن لەئێمەیان خواردووە، واتە عەرەب، تورک، فارس لەئێمەیان خواردووە، چەندیشیان لێوەرگرینەوە وەرگرتنەوەیە، واتە ئێستا موسڵ ڕاستە عەرەبە، بەڵام موسڵ لەبنەڕەتدا کورد بووە، واتە عەرەب هاتووە لێی خواردووین، لەئێران هەمەدان کوردبووە فارس هاتووە لێی خواردووین، فارس نەبووە تورکە ئێستاش، میللەتە گەورەکان لە ئێمەیان خواردووە لەبەرئەوە چەندیان لێ وەربگرینەوە، وەرگرتنەوەیە، چۆن ڕۆژی لەڕۆژان پۆڵەندا دەستی بوو ئۆدەری کردەوە بە سنوور، بەڵام دوای ئەوە لەراستیدا ڕوسیا چەند سەد ساڵ بوو جێرمان لێی دانیشتبوون، خۆرهەڵاتی ئودەر چەندین ملیۆن ئەڵمان لێی نیشتەجێ بوون، بەڵام شایەتین کە ئەوە زەوی پۆڵەندایە، ئەوان هاتوون، لەبەرئەوە چەندی ئەڵمان بەرینەوە دواوە زوڵمی مێژوویی ناکەین بەڵکو تەعدیلی زوڵمی مێژوویی دەکەین، واتە لەگەڵ میللەتە گەورەکان عەرەب و تورک و فارس لەئێمەیان خواردووە، چەندیان لێ بکشێنینە دواوە، ئێمە مەزڵومین، بەڵام لەگەڵ ئەرمەن و ئەوانە وانییە ئەرمەن ئەرزی هەیە لەکوردستان، ئێستا لەکوردستانی تورکیا برادەران کە نەخشە دەکەن، دەڵێن بەشێکی زەوی ئەرمەنە نابێ ئێمە تەماحمان لەزەوی ئەرمەن هەبێ، نە تەماعکاریی ئەرمەن وەک وتم خاکی جزیرو بۆتان کە کوردستانە بڵێت ئەرمەنستانە، ئەوە بکەنە ئەرمەنستان، نە ئەوەش کە هەرچی کوردستانی تورکیایەو کوردی لەسەر دەژی بڵێن خاکی کوردە، وانییە مەسەلەی سنوور مەسەلەیەکی ئاڵۆزە، واتە نێوانی دەوڵەتانیش زوو چارەسەر ناکرێت، بنەماکەی ئەوەیە میللەتە گەورەکان لەئێمەیان خواردووەو ئێمەش لەمیللەتە بچوکەکانمان خواردووە.

ئێوە چۆنی دەبینن ئەو دەوڵەتەی کوردستان کە مەبەستە چۆن دەتوانرێ جێ بەجێ ببێت، واتە دامەزرێت ئایا بەهۆی خەباتی زاتی خۆیەوە لەئەنجامی تەدەخولی زلهێزەکان یان ناکۆکییەکانی نێوان ئەو وڵاتانەی کە کوردستانیان داگیرکردووە، یان مومکینە شتێک تێکەڵە بێ لەو سێ فاکتەرە؟

-بەرەئی من هەموویەتی، یەک شت نییە، یەکەم خەباتی میللەتی کورد خۆیەتی، خەباتەکەشی دەبێ ئامانجە ستراتیژییەکەی ئەوەبێ ڕزگاری و یەکخستنەوەو دەوڵەتی کوردی، بەڵام پێشتر دەتوانێ شتی تر قبوڵ بکات و جا چی زەرورییە قبوڵی بکات، ئێستا کوردستانی تورکیا بەنموونە بێنینەوە، ئێستا ئەگەر ئەوان لەتورکیا حکومەتێکی دیموکرات بێتە تورکیا و حوکمی زاتی بدا بەکوردی تورکیا، بەڕەئی من کورد دەبێ بەمەمنونی قبوڵی بکات، واتە حوکمی زاتی کوردی بەو مانایە نا حەقی کورد چارەسەر نەکات، بەو مەعنایەی حوکمی زاتی حەقی کورد دابین دەکات و مەسەلەی کورد چارە دەکا، واتە بەو مەعنایەی کە لینین دەڵێ حوکمی زاتی بۆ ئەوەبێ کە نەتەوەکە هێزەکانی خۆی لەچوارچێوەی قەوارەیەکدا کۆ بکاتەوەو دوایی ئامادەی بکات بۆئەوەی وەک ئەنجومەنی نەرویج کە بەسویدی وت ئەوا ئێمە بڕیارماندا مەلیکی سوید بەمەلیکی خۆمان نەزانین، دەبێ‌ ئەویش ئەوها بکا، بڵێ ئێمە پەرلەمانی فڵان ئەوە کۆبووینەوە، بڕیارماندا فڵانە کەس بەمەلیک و گەورەی خۆمان نەزانین، بەو مەعنایە حوکمی زاتی باشە، حوکمی زاتی نەک وەکو چارەسەری کۆتایی، واتە وەک ئیجرایەکی دیموکراتی و هەنگاوێک بۆ پێشەوە بۆ یەکخستن و سازدانی نەتەوەیی کورد.

بەرەئی من دەبێت هەمیشە ئێمە ئەوپەڕی تموحاتمان لەبیربێ، ئەوپەڕی واقیعبینیمان لەبیر بێ.

بۆنموونە ئێستا من لە عێراق بەدەستم بێت، حکومەتی سەدام حسێن بەس ڕازی بێت و شەڕی ئیبادە ڕابگرێ، بەس ڕازی بێ کورد بچێتەوە جێی خۆی، ئەوە هەنگاوێکی گەورەیە بۆ مێژوو، دوای ئەوە شتی تر دێ، واتە لەپاشان ئەوەی بەلای منەوە لەحوکمی زاتییەکە موهیمە، هێزی چەکدارە، نەک ئەوەیە ئەو چ شتێک دەکات، یان نایکا، ئەوە جۆرێکی ترە، ئەگەر هێزی چەکدار هەبێ، یان میللەتێکی چەکدارو هۆشیار هەبێ، زۆر گرنگترە لەوە، واتە من بەش بەحاڵی خۆم هەر خەباتی میللەتی کورد، خەباتی سیاسی و ڕۆشنبیری و شارستانی و چەکدار هەمووی لەلایەکەوە، ئینجا دۆخی نێودەوڵەتی، بەبێ دۆخی نێودەوڵەتی بەرەئی من نەخشەی خۆرهەڵاتی ناوەڕاست بەئێمە ناگۆڕدرێت، ئێستا بەتایبەتی، یان بەبێ ناکۆکیی دەوڵەتەکان بەئێمە ناگۆڕدرێ و من قەناعەتێکیشم هەیە ناکۆکی نێوان ئەو دەوڵەتانە چارەسەر نابێ، ڕاستە لەسەر ئێمە هەندێکجار پێکدێن، بەڵام ناکۆکیی نێوان فارس و عەرەب مێژووییە، خومەینیش بڕوا، ئەو حەل نابێ، کوڕی شا-ش بێت ناکۆکی لەگەڵ عێراق حەل نابێت، ڕاستە دابیندەبێ، هێور دەبێتەوە، ناکۆکیی نێوان ئێران و عێراق مومکینە سەدام بۆ حوکمی خۆی چاوی لێ بپۆشێت، بەڵام دوای 15 ساڵی تر سەرهەڵدەداتەوە.

یان بۆ نموونە نێوانی تورک و عەرەب زۆر بەرەو تێکچوون دەچێ لەسەر بەتایبەتی ئاوی فورات، ئەو پڕۆژەیەی کە دەیکەن پێی دەڵێن (گاپ) بەڕەئی من ئەوە تەقینەوەیەک دەبێ لەنێوان پەیوەندییەکانی تورک و عەرەب بەتایبەتی سوریاو عێراق ناتوانن هەتاسەر ئەمە قبوڵ بکەن، ئەو دەوڵەتانە واتە وای لێدێت ئاوت دەدەمێ یان لەبرسا دەتکوژم، لەبەرئەوە جیاوازی نێوان نەتەوە گەورەکان تورک و فارس و عەرەب جیاوازی زۆر قووڵە، ئێمەش جیاوازی زۆرمان هەیە لەگەڵیاندا، بەڵام لەکاتێکدا دێت ئێمە دەتوانین قازانج لەو جیاوازییانەی نێوان ئەوان بکەین و من دەمەوێ شتێک بڵێم بەشتێک قەناعەتم نییە، مەسەلەیەکی زۆر خراپە ئەوجارەش لەئەمریکا لەزۆر جێ وتم: بێگومان نابێ مرۆڤ زۆر بڵێ لەبەر پەیوەندی دۆستایەتی ئێمەو پارتی ئەو لێدوانەی کە شۆڕشی دوایی پێهێنا پاش ڕێکەوتننامەی جەزائیر ئینتباعێکی زۆر خراپ و هەڵەی لەدونیادا درووستکرد لەسەر کورد، وای نیشاندا کە مەسەلەی کورد ئامرازە بەدەست ئێران و عێراقەوە، ئەو ڕۆژەی ئەوان تێکدەچن کورد هەڵدەستێ، ئەو ڕۆژەی ئەوان پێکدێنەوە، کورد تەواو دەبێ، من پێموایە ئەوە خەتای قیادە بوو، هەتا شا کە گۆڕبەگۆڕ بوو، من شا بەمەسئول نازانم لەتێکچوونی شۆڕشی 1975، من پێموایە شا بەپێچەوانەوە ئەگەر مێژوو تەماشا بکەین، زۆر لەوە زیاتری کرد کە دەبوایە بیکا، شا 150 هەزار پارچە چەکی دا بەکورد، شا نەدەبوایە ئەوەندە چەکی بدایە بەکورد، ئەو هەموو پارەو ئیمکاناتەی دا بەکورد، کورد خۆی دەبوایە قازانجی لێبکردایە، یا دەشیتوانی شۆڕش بکات و ئەوەش بکا ئەو مەسەلە خراپەش نەدەهات، ئێستا بۆنموونە چاوت لێیبێت ئێران و عێراق پێکهاتن، بەرەئی من بەمەعنای ئەوە نییە خەباتی خۆمان دوایی پێبێنین، تۆ خۆت لەوێ بووی، ئێران و عێراق تەبابوون، شەڕیشمان دەکرد وا نییە؟ بەڵام چی شەڕمان کرد، لەناوزەنگ بووین، نەچووبووینە یاخسەمەر، مەفاریزی بچووکمان لەملاو لەولابوو، نەک ناوچەی ئازادکراوی پان و بەرین، وای لێدێتەوە و شۆڕش دێتەوە ناو کوردستان. دوێنێ شەویش قسەم لەگەڵ کاک دکتۆر مەحموود کرد، وتی هەموو مەفرەزەکانی یەکێتی لەهەموو ناوچەکان گەڕاونەتەوە بەشێوەی بچووک، وتی هەتا ئێمەش حەمەی حاجی مەحموودمان ناردووە بۆلای برادەران، ئێستا مولازم عومەر، کۆسرەت و قادرو فڵان، ئەوە لەمەنتیقەی وەرتێ و لەو دۆڵانە مەوجودن و هەن، دەتوانین بەو شێوەیە بیکەین بەشەڕی ناوشار بیکەین و پێموایە کاک عومەر بۆ مێژوو پەیوەندی نێوان عێراق و ئێران هەتا لە زەمانی شاشدا ئەو جووتبوونەی نەکردبوو، هیچ درزێکی تێدا بمێنێ، کە کورد لەناویا بڕوات و ئێستاش پەیوەندییەکانی نێوان ئێران و عێراق قەت وای لێنایەتەوە و ئاوا جووت نابێت، هیچ بۆشاییەک بۆ کورد نەمێنێتەوە، ئەی ئێمە نەچووین بەئێراندا بۆ ناو عێراق؟ ئەی چەکەکانمان لەوێوە نەبرد؟ واتە ئەو جووتبوونە تەواوەتییەی نێوان عێراق و ئێران قەت نابێ کە ئێمە نەفەسمان نەمێنێ، ئەوە بەندە بەئیرادەو پێداگیریی سەرکردایەتییەکە خۆیەوە، ئەگەر ئەو سەرکردایەتییە بیەوێ شەڕبکا، دەتوانێ بیکات، نەیەوێ بیکات، نایکات.

یەک خاڵی تر کە هەیە زۆر گرنگە، کە خۆرئاوا چاکی لێ تێناگەن، من ئەو جارە لەئەمریکا زۆر هەوڵم دا کە قسەیان بۆ بکەم عەسکەریەکان و پیاوە ئێکسپرێسەکان تێدەگەن، بەڵام خەڵکی سادە تێناگەن ئەویش ئەوەیە: شەڕی ئێمە شەڕی پێشمەرگانەی ئێمە لەگەڵ عێراق ئەو شەڕە نییە، واتە لەو جۆرە شەڕانە نییە کە ئەنجامەکەی شکاندن و پشت بەعەرزدانی دوژمنە لەمەیدانی سەربازیی، چونکە دوو جەنگ وابوو چین وابوو ماوتسیتۆنگ لەئەنجامدا پشتی سەرۆکی چینی شکاندو شارەکەی لێگرتەوەو چینی لەدەست دەرهێنا.

شەڕی ئێمە لەجۆری ئەو شەڕەیە کە دوژمن وەڕەس و ناچار بکا بیسەلمێنێ، وەک جەزائیر بەفەڕەنسای کرد، وەک ڤێتنام بەئەمریکای کرد، هەرچەندە هی ئێمە لەو مەسەلەیەدا لە عێراق زیاترە و زۆرتر و زەحمەتترە، نەک بڵێم باشترە، بەڵکو وەزعمان خراپترە، چونکە نەوتێکی زۆر لەکوردستان هەیە، نەوتەکەی خۆمان بەکاربهێنینەوە دژی خۆمان، واتە بۆنموونە سامانی نەوت نەبووایە عێراق تەحەمولی ئەو هەموو زیانەی نەدەکرد لەکوردستان، بەڵام دیسان کە سەقامگیریمان لێ تێکدا لەکوردستان، ئەوە زۆر گرنگە کە ئەو فاکتەرە حساب بکەین، بۆنموونە ئێستا عێراق ئەوە 27 ساڵە لەشەڕدایە لەگەڵ کورد لە 1961ەوە تائێستا، 8 ساڵیشە لەگەڵ ئێران، قابیلە سەدام حسێن بتوانێ تا ڕۆژی قیامەت 26 موالیدی عەسکەری لەژێر چەکدا ڕابگرێ، ڕاستە سبەینێ تەفەروغ دەکا بۆ ئێمە، بەڵام سەدام حسێن خۆی دەبێ ئەو 26 موالیدە کە شەڕی نەما لەگەڵ ئێران تا دەتوانێ هەرچی موعەلیم و دکتۆرو مەئوموورو خەڵکی بردووە لەشارو لەلادێ هەر بڵێ وەڵا من هەر شەڕم ماوە؟

مەجبورە سوپا بەتەواوەتی سووک بکات، ئەو سوککردن و بچووککردنەوەیە بەشی ئەوە دەکات کە تۆ تێدا سەرقاڵی بکەی، لەبەرئەوە بە ڕەئی من وانییە، واتە تاریکی بکاو سواخی بداو هیچ کون و کەلەبەرێک نەهێڵێتەوە، لەبەرئەوە شەڕەکەشمان لەو جۆرەیە. بە ڕەئی من ئێمە دەتوانین ئەوە بکەین.

خاڵێکی تر ئەوەیە هی دەوڵەتان، ئێمە تا ئێستا لەدەوڵەتان دۆستمان نەبووە، من ئەوە پاش دراسەتی کتێبەکەی سۆڤێتم خوێندەوە پێموایە سۆڤێتیش دۆستی کورد نەبوو، لەژێر کاریگەری ئەفکارو لەژێر کاریگەری ئەوە زۆر زیاتر مەدحی ڕوسمان کردووە لەهەقی خۆی، واتە ڕوس هەرگیز دۆستی کورد نەبووە، ئەوە کتێب بخوێنەرەوە لە زەمانی لینینەوە مەسەلەی مستەفا کەمال ئەو تەبەنی کردووە، مەسەلەی بەڵگەنامەش قسە دەکات، فڵان وتار وای نووسی و قەرەخان وەکیل وەزیر ئەوەی نووسی، ئەویش قسەی تێدا ناهیڵێتەوە، تەئیدی سیڤەریان نەکردووە، تەئیدی لۆزانیان کردووە، وتویانە یەکێتیی خاکی تورکیا دەبێ بپارێزرێت، پێشبینی خۆشیان ئەوەبووە، ئەوان پرۆلیتاریان و ئەوان پیشەسازییان هەیەو زووتر ئەوان دەگەنە دەوڵەت لەئێمە. (واتا تورک زووتر لە کورد دەکەنە دەوڵەت).

لە1946 ئەوە قازی محەمەدیان فرۆشت بەیەک مەرحەبای قەوام سەڵتەنە. پاشان کوردی خۆیان بەتەما بوون جمهورییەکی بۆ دانێن، قەرارێک هەیە لەناو ئەو کتێبەدا، بەڵام ئەوەیان تێکدا بەکاریگەری تورکە شۆڤێنییەکان ئەو جمهوریەتە زاتیەشیان تێکدا، حوکمێکی زاتیان هەبووە لەڕوسیا من تازە زانیومە بەش بەحاڵی خۆم نەمزانیوە وەختی خۆی بەمنداڵی شتێکمان دەبیست، بەڵام دیارە ئەوە بووە دەڵێ لە1930 هەمووی لابردون و تەفروتونای کردوون و نەیهێشتووە وەک یەکێتییەکی ئەوەی مابۆوە و وتی دەبێ بڵێن ئیلا ئێمە تورکین، ئەوە نەما، ئەو پارچە کوردەش بکەنە جمهوریەتێک، لەپاشانیش ئەوە مەلا مستەفاو ئێمە، پشتیوانییەکی مەلا مستەفای وایان کرد دژی ئێمە بەناهەق کە واپێویست بوو پشتیوانی باڵە مەدەنی و باڵە سیاسییەکە بوویت، دەبوایە تەئییدی ئێمە بکەن لەبزووتنەوەی کورددا، نەتیجەکەیشی ئەوەبوو مەلا مستەفایان هێنا کە سەدام مەرحەبای دەکردن، مەلا مستەفاشیان فرۆشتەوە بۆ سەدام، ڕاستە مەلا مستەفا غەڵەتی کرد و خۆی خستە لای شاو ئەمریکاوەو ئەوانیش دەستیان لەکورد بەردا، ئێستاش هەرچی دەکەین مەرحەبایەکمان لێ ناکەن، واتە دۆستی چییە ئەوە ئیبادە دەبین و کەی لەسەرمان هەڵدەدەنێ کە ئێمە چووینە قەبرەوە؟

ئەوە لەلایەک، لەلایەکی تریشەوە خۆرئاواش زوڵممان لێدەکات، بەڕاستی واتە بەویژدانەوە قسە بکەین، تائێستا دەمانگوت عەرەب باشترە لەتورک و لەوانە لەمێژوودا، بەڵام بەڕاستی ئەو چەند ساڵانەی دوایی عەرەب تۆڵەی خراپەی هەمووی کردەوە، ئەوەی عەرەب بەکوردی کردووە مستەفا کەمال ئەوەندەی بەکورد نەکردووە، ئەی ئەوە نییە تورکیا هێشتا کوردی لێماوە؟ دیارە ئەو تەرحیلە وانەبووە، بەڵام ئێستا عێراق کوردستانی لێ نەماوە، ئەو شەوە دکتۆر مەحموود دەیوت دوکان بن دەستی خۆیانە، دوکانیان تەخت کردووە کە مەحەتەی کەهرۆمائی لێیە کە بیانیی لێیە، جا ئەو دوکان تەخت بکات، واتە بە تەمای ئەوە نییە بیەوێت کورد بهێڵێت، بەڕاستی بەتایبەتی ئەوەی عەرەب بەئێمەی کردووە لەسوریا ئیستیعماری فەرەنسی باشتر نەبوو؟

لە زەمانی ئیستیعماری فەرەنسی نادی سەڵاحەدین هەبوو، گۆڤاری کوردی دەردەچوو، بەرنامەیەکی کوردی هەبوو لەبەیروت، بەدرخانەکان ئیشیان دەکرد، لەپاشان حوکمی وەتەنی کەس نەیدەوێرا بڵێ من کوردم، واتە دەوڵەتە گەورەکان فێڵیان لێکردوین، میللەتە گەورەکانیش خراپ بوون، عەرەبە، تورکە ئەوە حەقیقەتە.

ئینجا لەگەڵ هەموو ئەوانەشدا بەو مەعنایە نییە هیچ ئومێدمان نەمێنێ، ئێستا بەڕەئی من ئەوە سوشیال دیموکراتەکان هەن، ئەوە دەرگایەکی باشە، ئەوە مافی مرۆڤە شتێکی باشە، تۆ بۆنموونە هەتا لەسەر مەسەلەی خۆرئاواو شتی وا ئەمریکاو بە ڕەئی من وەکو کاکم وتەنی تێڕ نەکەینەوە بەئومێدبین و وابزانین لوتفێکیان کردین تەواو، باشە خۆ ئێمە چی بکەین دەنگمان بەقەد دەنگی ئەرمەن نیە، خۆت دەزانیت 700-800 هەزار ئەرمەن هەیە لەئەمریکا، ئەوە حاکمی ولایەتی کالیفۆرنیا ئەرمەنە، پەیمانگەو ڕووناکبیر و بەدرێژایی کاتیش لەباڵیۆزخانەو وەزارەتی دەرەوەش خەڵکیان گەیشتۆتە پلەی باڵیۆز، باڵیۆزی ئێستای ئەمریکا لەدیمەشق ئەرمەنە، لەوەزارەتی دەرەوە ئەرمەن هەیە، لەپەرلەمان هەیە، سیناتۆر هەیە، باشە قەول بوو کۆنگرێسی ئەمریکا بڕیارێک لەسەر ئیبادەی ئەرمەن دەربکات، ئەویش دەرنەچوو، باشە بائێمە زۆر بەتەما نەبین وامان بۆ دەکەن.

خەباتی خۆمان هەبێ و عاقڵانەش لەدەرەوە ئیش بکەین، ڕەنگە بتوانین عەتفێک وەربگرین، تەئیدێک وەربگرین، بەڵام بەو مەعنایە نییە عەتفەکە دەبێتە هۆی سەرخستنمان.

بەرەئی من دیسان هەلومەرجێکی دەولی پێویستە ئەم هەلومەرجە دەولییەکە من نالەبار نایبینم، جیاوازی نێوان عەرەب و تورک، عەرەب و فارس، فارس و تورک، بەینی شیعەو سوننە، ئەم کۆمەڵگەیە هەموو ئەو نەوعە جیاوازییانەی تێدایە، یەک عەیبی گەورەمان هەیە ئەوەیە هەرگیز باسمان نەکردووە بەرەئی خۆم ئەوە لەو ساڵانەی ئەزموونی کوردستان لێی تێنەگەیشتووم ئەویش ئەوەیە سروشتی کۆمەڵگەی کوردی هێشتا دواکەوتووە، واتە هێشتا کۆمەڵگەی دەوڵەت نییە، بۆنموونە لەمیللەتێکدا 100 هەزار 150 هەزار جاش نەدەبوایە هەبوایە، لەکوردستانی عێراق بۆنموونە جاران عەشایەری کورد هەبوو دەبوو بەجاش، دەیگوت وەڵا من بومەتە جاش هەتا دێهاتی خۆم بپارێزم، حکومەت نەیەت کاولی بکات، ئێستا بەجاشەکە خانووەکەی خۆی کاول دەکاو نەیتوانیوە دێکەی خۆی بپارێزێ، ماڵەکەی خۆشی پێ دەسوتێنێ، ئەمە دیاردەیەکە کە دەبێت دەرسی لێوەربگرین، بەرەئی من ئەوە سەلبیاتێکی میللەتی کوردە ئەو دیاردەی جاشایەتییە، بەمێژوو جاش هەرهەبووە، لەسوارەی حەمیدییەوە جاش هەبووە لەبەرئەوە سروشتی کۆمەڵگەشمان نەگەیشتۆتە قۆناغی ئەوە.

بۆ نموونە کوردی تورکیا وەرگرە 17 حزبی بۆ چییە، کوردستانی تورکیا 8 حزب ئیمزای بەیاننامەیەکیان کردووە، یەکێکی لێدەرچێ، هەمووی دەڵێ مارکسیسزم لینینزم، سۆڤێت، بۆ نابنە یەک حزب لەگەڵ ڕێزم بۆیان، بۆ نابنە یەک حزب وەرن هەمووتان ببن بەیەک حزب، با نەبێتە یەک حزب با ببێتە دوو حزب، نەک 11 حزب، ئەوانیش هەر حزبەی ئینشیقاق دەکا بۆ ئەوی ترو پارتی سۆسیالیست نە یەکێتی تەڤگەری سۆسیالیست، نە کوپی سۆسیالیست نە کوپی مەرکەز ئینجا دەدەقەدە، ئینجا دەبێتەپەکەکە، ئینجا دەبێتە پەکەکە و نازانم چی، واتە ئەوە چیە ئەوە ئەنجامی کۆمەڵگەی کوردییە، دەبا لەئەمریکا چوارەم حزب درووستبێت، هەرچی دەکەی و دەکرا نەکرا حزبی شیوعی هیچ نییە، سوشیال دیموکراتێک لەئەمریکا درووست نابێ، باشە با حزبێکی وەک پارتی درووست ببێ لەئەمریکا، ئەوەش نییە، دیارە ئەوە سروشتی کۆمەڵگەیە کە هەوڵ نادات.

لەکۆمەڵگەی ئێمەش سروشتی کۆمەڵگەکەمان ئەو هەموو پچڕپچڕەی درووست کردووە، بۆ نموونە کوردی سوریا خۆتان چینە گوشتاوتان چییە، 11 حزبی تێدایە، ئێستا تازە من لەوێ بووم جەماعەتێک هاتوون وەک حزبێک بۆ خۆیان، وەڵا ئەز دخوازم حزبەکێ بۆخۆ چێکەم، وتم چێکەن یان چێنەکەن بڕۆ چێکەن، ئەوەش هۆکارەکەی دەگەڕێتەوە بۆ سروشتی کۆمەڵگەی کوردی.

بەرەئی تۆ ئەو سروشتە چییە؟

- بەڕەئی من دوو سێ شتە، یەکەم گەڵاڵەبوونی چینایەتی نەبووە لەکۆمەڵگەی کوردیدا، کۆمەڵگەی کوردی چینەکانی گەڵاڵە نەبووە، دووەم سەقامگیریی کۆمەڵایەتی نەبووە نەوەکو جاران دەرەبەگایەتی عامیلەکانی دەرەبەگایەتی و عەشایەری زاڵبێت و نە بۆتە کۆمەڵگەیەکی سەردەمیانە، واتە کۆمەڵگەیەکی ئینتیقالییە لەنێوان ئەو دوانەداو نەبۆتە هاوچەرخیش تا چینەکان سەقامگیربووبێت و ڕیزی سیاسی ڕێک بووبێت هەرکەسی بزانی شوێنی خۆی لەکوێدایە، لەکۆمەڵگەی ئینتقالیدا شتەکانیش ئاوها ئینتیقالی دەبێت، ئەوە چونکە ڕەنگدانەوە و سەرخان و ژێرخانەکەیە، ئەوە هۆکارێکی تر، بێگومان بەڕەئی من ئەو هۆکارە بنەڕەتییە. هۆکاری تریش هەیە و کاریگەری فیکری و ڕەوتی فیکری بۆنموونە، ڕەوتی فکری زۆر جار ببێتە واقیعی کۆمەڵایەتی کوردیی، دەنا خیلافی کوردی تورکیا هەقی چییە بەسەر خیلافاتی....و چین و ژنی ماوتسی تۆنگ لەسەر ئەوە حزب درووست بوو، بەشێکی تەئیدی.... دەکا و بەشێکی تەئیدی پەکین دەکا، بەشێکی تەئیدی مادام ماوتسیتۆنگ دەکا، قسمێکیان شتێکی تر ئەوە چ پەیوەندییەکی بەکۆمەڵگەی کوردییەوە هەیە، جگە لەوەی پەیوەندی بەئەفکارێکی منداڵانەی نەزان و شتی واوە هەیە، لەسەر ئەوە خەڵک دابەش دەبێت لەحزبەکاندا.

هۆکارێکی تر لەو تەقسیمە دوژمنەکانمانە، من پێم وایە دەوڵەتە داگیرکەرەکانی کوردستان دەستیان زۆرە لەو پارچە پارچەکردنەدا و وەختی خۆی ئێمە و شا نازانم مامۆستا ئیبراهیم لەبیری بێت یان نا، لەعیسا پەژمانەوە بیستمانەوە کە شا باسی ئەوەی کردبوو ئێمەو مەلا مستەفا بەمەنتیق دەبوایە پشتیوانی ئێمە بێ، چونکە ئێمە دەمانویست شەڕ بەردەوام بێت لە عێراق لەگەڵ عەبدولسەلام عارف و ئێمە دەمانگوت تەسلیم بوون خراپەو ئەو ئیتیفاقیەی بارزانی، سوڵح نییە ئیستیسلامەو ئەوەمان نووسیبوو، دەمانگوت دەبێت شەڕ بەردەوام بکات و ئەوە بکاتە مەنتیق هەر کەسی لە دورەوە ببینێ ئێران دەبوایە لایەنگری ئەوە بێت تەئیدی ئەو جەهەتە بکات کە دەیەوێت شەڕ بکات دژی حکومەتی بەغدا نەک ئەوەی سوڵحی لەگەڵ بکات، بەڵام ئەو وتبووی بابە مەلا مستەفا نەفەرێکە من تەفاهومی لەگەڵ دەکەم....، ئەوانە حزبن؟ من لەگەڵ ئیبراهیم ئەحمەد، سبەینێ ئیبراهیم ئەحمەد لادەبەن و دەڵێت ئەوە غەڵەتی کردووە، حزبەکە شتێکی تر دەکات، دوژمنەکانمان نایانەوێت هێزی کوردی مونەزمی موسەقەفی مورەتەب لەکۆمەڵگەی کوردیدا زاڵ بێت.

سەدام حسێن بۆ حوکمی زاتی نەدا بەئێمە دای بەمەلا مستەفا، باشە خۆ ئێمە دۆستیان بووین لە زەمانی لێقەوماندا دۆست بووین، مەلا مستەفایان خۆش نەدەویست، ئێمەیان خۆشدەویست وەک ڕەفیق وەکو کاک نەوشیروان وتی: هەردووکمان ئەفەندین و بۆینباغ دەبەستین و وابووین و لەو سروشتە بووین، ئەحمەد حەسەن بەکر پێی وابوو مامۆستا ئیبراهیم پیاوێکی نورانییە و دەیوت دەمو چاوی ئەو دەبینم سەراحەت و ڕاستگۆیی و ئەو شتانەی تێدا دەبینم، باشە سەدام حسێن من ئەمناسی، هەموو جارێک بەئوتومبێل دەڕۆشتین کاک عومەر لێی دەخوڕی، مامۆستا ئیبراهیم لەبیری دێت هۆڕنی لێدا دابەزین، ئەبو عودەیە دابەزی وتی وەڵا من حەزدەکەم مامۆستا ئیبراهیم و کاک عومەر بناسم، دابەزین و ئەوە کاک عومەرو مامۆستا ئیبراهیم و کاک سەدام، بۆچی نەیاندا بەئێمە؟

چونکە ئێمە جەماعتێکی مونەزەمی حزبی بووین و هاوچەرخ بووین، وتیان لەژێر دەستی ئەوان دەرنایەتەوە، بۆیە دوژمنانیشمان کاریگەرییان هەیە لەدانانی ئەوە، ئینجا جگە لەوە کاکە هەواو زەوقی سەخیفی ڕووناکبیرانیش، چونکە ڕووناکبیرانیش زۆرجار دادەنیشن مشتومڕ دەکەن لەجیاتی ئەوەی شتی عەمەلی چارەسەر بکەن، لەسەر فڵان جوملە حزبێک ئینشیقاق دەکات، جاری واهەیە لەسەر یەک جوملە بەڕاستی.

پاشان بەرەئی من کاریگەریی خراپی....، کۆن لەبیرم دێ لەکوردستانی سوریاوە حزبەکانیان دابەشکردو وایان لێکردو دوایی حەمدی حامیدیان داناو لەتورکیاش هەروا دەستیان هەبوو لەئێرانیش، ئەوانەش واتە کۆمەڵێک فاکتەر هەیە بنەماکەی دەگەڕێتەوە سەر سروشتی کۆمەڵگە.

دامەزراندنی دەوڵەتی کوردستان لەهەلومەرجی ئێستادا بەشتێکی واقیعی دەزانی؟ ئەگەرنا ئێستا چی بەشتێکی واقیعی دەزانی بۆ چارەسەرکردنی مەسەلەی کورد؟

-دەزانی بە ڕەئی من مەسەلەی کورد وەک مەسەلەیەکی نەتەوەیەکی داگیرو دابەشکراو بێ سەربەخۆیی و دەوڵەتی کوردی چارەسەر نابێت، واتە وەک مەسەلە چارەسەر ناکرێ، لەبەرئەوە ئەگەر وتت چارەسەری مەسەلەی کورد ئیلا دەبێ بڵێی بەسەربەخۆیی و بەمافی چارەی خۆنووسین، غەیری ئەوە هیچی تر نییە بۆ مەسەلەی کورد، بەڵام بڵێ بۆ دابینکردنی کاتی دۆخی کوردستان، بزووتنەوەکانی کورد و دابینکردنی هەندێ ئامانج و ڕاگرتن لەزەمەنی مومکین و ئەوەدا، من هیچ لەواقیعدا خەڵک باسی دیموکراسی دەکاو دیموکراسی شتێکی باشە، بناغەیەکی چاک درووست دەکات، کەشێکی خۆش درووست دەکات، گەلێک بابەت لەخۆ دەگرێت، تەفرەقەو تەمیزو ئەوانە ناهێڵێ، بەڵام من لەخۆرهەڵاتدا دیموکراسیم پێ زەحمەترە لەسەربەخۆیی، بۆنموونە بەرەئی من دیموکراتی بۆ عێراق و حوکمی زاتی بۆ کوردستان زۆر زەحمەتترە لەئیستقلالی کوردستانی عێراق، چونکە من لەشتێکیشدا نووسیومە لەو بەحسەدا بەدرێژیی نووسیومە، یەکەم هۆکار ئەوەیە کە دیموکراسی وەرگرتنەوەی هەموو سوڵتەیە لەبەغدا، بەس یەکێکی وەکو سەدام بەشێکی عێراق لەکیس بچێ لەوە باشترە لەوەی هەموو عێراقی لەکیس بچێت، واتە هەموو حوکمەکەی بەعێراقی وەڵا هەموو کوردستانی عێراق کە بۆ ئەو زۆرترەو باشترە یاخود سەبەبی تریشی هەیە، بێگومان ئەوە دەگەڕێتەوە بۆ سروشتی کۆمەڵگەی دەسەڵاتدارو کۆمەڵگەی ژێر دەست، کۆمەڵگەی دەسەڵاتدار خۆی دەهێڵێتەوە، بەڵام شەڕ لەسەر خۆی دەکا، نەک لەسەر حوکمەکانی کە پاشکۆن، بەراستی دیموکراتی شتێکە نەک عێراق تەحەمولی ناکات، هەموو خۆرهەڵاتی ناوەڕاست تەحەمولی ناکات، ئێستا بۆنموونە دەڵێین زۆرجار قسەی وامان لەگەڵ دەکەن کە حوکمی زاتی درا بەکوردستانی عێراق، ئەوە تورکیاو ئەوە فڵان وەڵا دیموکراتییەکە خەتەرترە لەسەر تورکیاو سعودیەو ئوردون و سوریاو لەسەر ئێران و کوێت هەتا حوکمی زاتی، حوکمی زاتی هەر کاریگەری دەکاتە سەر نەتەوەی کورد، ڕەنگە کاریگەریەکەشی هیچ نەکا، چونکە ئەوە ئازەربایجان هەیە ئەرمینیا هەیە 70 ساڵە دەوڵەتن و فیدراڵیشن نە کاریگەرییان کردۆتە سەر ئەرمینیای تورکیاو ئازەربایجانی سۆڤێت بەڵام وەڵا دیموکراتی ئەو میللەتانە هەر ئاگر دەدا لە بۆ حقووق و ئازادیی خۆیان، بۆیە من پێموایە هەموو ئەو هۆکارانە کۆبکەیتەوە دەتگەیەنێتە ئەو ئەنجامەی کە زەحمەتتر ئەوەیە، ئەما هەتا دەگەینە چارەسەری مەسەلەی کورد، وەک تەسکین و دابینکردن و ئەوانە بەرەئی من ئەوەندەی مومکینە حوکمی زاتی بێت، فیدراڵ بێت شتی زۆر باشە و هەنگاو بەهەنگاو، بەمەرجێک یەک شتمان لەبیر نەچێ ئامانجی سەرەکی و ستراتیژی واتە تاکتیکەکان ئەوەن وەکو تاکتیک بێ و هەنگاو بێ بەرەو ئامانجە ستراتیژییەکە کە چارەسەری مەسەلەی کوردە، مەسەلەی کوردیش بێگومان بە مافی چارەی خۆنووسین دەبێت.

لەگەڵ ئەوەشدا پێویستە یەک شت بڵێم ئەوەش ئەوەیە کە دەبێت هاوسەنگیی هێز حساب بکەین، ئێستا بۆنموونە عێراق ڕووخا با لەو شەڕەدا کە ئێران لە 1986 هێرشی کردە سەر بەسرەو بەسرەی بگرتبا و سوپای عێراق هەرەسی بهێنایە ئەو بێ مەعنەویاتەی ئێستا عێراق هەیەتی ئێران هەیبوایەو سوپای عێراق هەڵهاتایە لەبەریا، ئێمە کوردستانمان بگرتبا بۆ بەحوکمی زاتی ڕازی دەبووین؟ وەڵا ڕازی نەدەبووین، بەڵام فەرزکەین لەحاڵەتی سەرکەوتنی عێراقدا، وەڵا هەر دەبێ بەوە ڕازی بین کە کورد بێتەوە جێگەی خۆی و ئیبادە نەکرێ، بۆ نموونە هەلومەرج دەیگۆڕێ، بەبێ لەبیرکردنی دیموکراسی.

پڕۆسەی بڕیاردان لەناو بزووتنەوەی ئێوەدا یەکێتیی نیشتمانیی چ ڕەنگێک بەخۆیەوە دەبینێ‌، چ شکڵێک، ئایا فرەییە بەکۆمەڵە، تێکەڵییە، چۆن بڕیار دەدەن لەناو یەکێتیی نیشتمانیی کوردستاندا، بڕیارێکی سیاسی وەربگرن و جێبەجێی بکەن؟

خۆت لەمن باشتر دەزانی لەوێ بویت و م.س بوویت و بەرەئی من ئەوەیە بەڕاستی لەناو یەکێتیی نیشتمانیی کوردستان نەفەردییە، نە بەکۆمەڵە، واتە ئەو تەیاراتانە لەناو خۆیاندا قسان دەکەن، کۆنفرانس دەبەستن، کۆبوونەوە دەکەن، دوایی هەرکەس دەیهێنیتە کۆبوونەوەی هاوبەشی سەرکردایەتی بێت یان مەکتەبی سیاسی بێت، لەوێ موناقەشەو هەزار شتی لێدەکرێت و پاشان بڕیار دەدرێت بەزۆرینە.

چ دەزگایەکتان هەیە بۆ جێبەجێکردنی ئەو بڕیارانە؟

-جۆرەها دەزگامان هەیە، مەکتەبی عەسکەری هەیە بۆ شتی عەسکەری، مەکتەبی سیاسی بۆ کاروباری سیاسی، مەکتەبی دارایی هەیە، مەکتەبی ڕاگەیاندن هەیە، مەکتەبی ئیداری هەبوو جاران بۆ ئیشوکار، ئێستا مەڵبەندەکان وەک قیادەیەکی محەلییە بۆ جێبەجێکردنی بڕیارەکان.

ئۆرگانی بنەڕەتی تەنفیزی و تەشریعی چین لەناو بزووتنەوەی ئێوە؟

ئۆرگانی بنەڕەتیی تەشریعی کۆنفرانسەکانە، کە دەکرێت هی تەنفیزیش کۆمیتەی سەرکردایەتی و باڵەکان بن.

باشە ئەگەر دەوڵەتی کوردستان دامەزرا لەسیاسەتی دەولی خۆیەوە ئێوە حەز دەکەن چ سیاسەتێکی هەبێ، موحاید بێ یان سەر بەبلۆکی ڕۆژهەڵات بێ یان ڕۆژئاوا بێ؟

وەڵاهی نازانم، من یەکێک لەو ناوانە هەڵدەبژێرم، بەڵام من دەڵێم سەر بەهیچ بلۆکێک نەبێ، سەربەخۆ بێت، دۆستایەتی بکات لەگەڵ هەموو ئەو لایەنانەی کە دەکرێت دۆستایەتی لەگەڵدا بکرێت، ئەو دروشمەی عەبدولناسرم زۆر پێباشە نصادق من یصادقنا، و نعادی من یعادینا.

هەتا ئەو وڵاتانەی کە تائێستا مومکینە بەشێکی کوردستانیان داگیر کردبێ؟

ئینجا ئەوە کەی موسادەقەیە کە بەشێکی کوردستانی داگیر کردبێ؟

نا مەبەستم لەوەیە پێشتر داگیری کردبێت؟

دوای ئەوە لەپێش هەمووان ئەوان، دوای ئەوە کوردستان لەدەست ئەو وڵاتانە دەدرێ، من پێموایە لەپێشدا دەبێت پەیوەندی هەرە باش لەگەڵ تورک و فارس ببەسترێت، ئینجا بەسەریانا بڕۆین بۆ خەڵکەکانی تر.

باشە بەرای ئێوە لەهەلومەرجی ئێستادا چ جۆرە چاکسازییەک پێویستە لەناو کۆمەڵگەی کوردستاندا بکرێ؟

دەزانی من باوەڕم بەوەیە کوردستانێکی ئەنجومەنی دابمەزرێت، نەک بەمەعنای سۆڤێتی بەمەعنای ئەوەی هەموو گوندێک هەڵبژاردنی خۆی بکات بۆ ئیدارەی خۆی، هەموو ناحیەیەک هەڵبژاردن بکات قەزا وەکو تر من پێم باش نییە ئیدارەکانی حکومەتی مەرکەزی دای بنێت، با خەڵک هەڵیبژێرێت، سەرۆکی شارەوانی با خەڵک هەڵیبژێرێت، حکومەتی مەرکەزی کۆمەڵێک دەسەڵاتی بنەڕەتی هەبێت، واتە کوردستان بەوجۆرە ئەنجومەنی هەبێت. حکومەتی مەرکەزی دەسەڵاتی بەرگری و دەرەوەو کاروباری گەشەی گشتی بەدەستەوەبێت، بۆنموونە پلاندانانی گشتی و هەندێک شت کە ناکرێت، ئیتر ئەوی تر با ویلایەتەکان هەیان بێت و دەسەڵاتی تەواوی هەبێت و کاروباری خۆی بەڕێوەبەرێت، خەڵک بەشداربکات لەبەڕێوەبردنی دەوڵەت، نەک هەر جیهازێک درووست ببێت لەسەروو خەڵکەوە با ئیدارە خەڵک هەڵیبژێرێت، قازی ناتوانرێ هەڵبژێردرێت، دەبێت دابنرێت بەڵام با خەڵک ئیدارەی خۆی هەڵبژێرێت و ڕەئی هەبێ لەو شتانەدا.

ئەگەر تەماشای کۆمەڵی کوردستان بکەین لەدیدی تۆوە چین ئەو ڕیفۆرمانەی پێویستە لەکۆمەڵی کوردستاندا بکرێت؟

-چاکسازی لەپێش هەموو شتێکەوە دەبێت بینای بکەیتەوە، بەشکڵێکی هاوچەرخ بینای بکەیتەوە. بەشێوەیەکی هاوچەرخ بێت، چ لەلادێ و چ لەشار لەسەر بنەمای بەرهەم بێت، نەک لەسەر بنەمای پێداویستیی بەرهەم، لەپاشاندا بەڕەئی من پێویستە چاکسازیی کشتوکاڵی بکرێت بەشێوەیەک کە دەگونجێت لەگەڵ واقیعی کوردستان و ژیانی ژنان، چاکسازیی کۆمەڵایەتی و فیرکردن و ڕۆشنبیریی، بۆ نموونە گەشەسەندنی ئابووری ئەوەندەی موکینە پیشەسازی، ئەو شتانە بەپێی ئیمکانیاتی کۆمەڵگەی کوردی، بۆ نموونە نەهێشتنی نەخوێندەواری، نەهێشتن و گوڕینی نەریت بەرەو باشکردن.

چ بەشێک لەهەموو شتێک زیاتر پێویستە مرۆڤ تەرکیزی لەسەر بکات و پێشی بخات؟

-یەک شت بەتەنها نابینم، بەڕاستی هەموو لایەنەکان بەیەکەوە گرێدراون، بۆ نموونە گەشەسەندنی کشتوکاڵی بەبێ گەشەسەندنی پیشەسازی نابێ، گەشەسەندنی کۆمەڵایەتی بەبێ گەشەسەندنی کەلتووری نابێ‌، گەشەسەندنی کەلتووری بەبێ گەشەسەندنی شارستانی نابی، گەشەسەندنیی شارستانی بەبێ گەشەسەندنی پیشەسازی و کەلتووری و ئەوانی تر نابێ، هەموو ئەو شتانە پێکەوە گرێدراون.

واتە دەبێت سیاسەتێکی هەمەلایەنە هەبێت و هەموو شتەکان بگرێتەوە و ئیشی بۆ بکات.

ئەی مەسەلەی ڕزگاری ژن و یەکسانی نێوان ژن و پیاو؟

-ئەوەش یەکێکە لەمەسەلەکان کە شتێک نییە بڵێین کلیلیک بێت نوختە بێ، ئەگەر کوردستان ڕزگاربوو بەرەئی من کلیلەکە ئەوەیە ئەگەر ڕزگاربوو کۆمەڵگە ڕزگارە دەوڵەتەکەی یاخود حوکمی زاتییەکەی دەبێت، بەرنامەیەکی هەمەلایەنەی هەبێت و لەهەموو لایەنەکانەوە دەبێت ئیش بکات، چونکە یەکێکیان لایەکیان زامن دەکات واتە یەک بەیەکتری دەگەیەنن.

باشە زۆر چاودێری جیهانی هەن، دەڵێن میللەتی کورد بەدوای خەیاڵ کەوتووە و خەباتەکەی بێ هودەیە؟

زۆر هەنە یان کەم؟ ئەوە هەیە لەئەمریکا، وەختی خۆی ئەو سێ وتاری نووسیوە، باباعەلی وەختی خۆی داویەتی ناویم بەبیر دێتەوە ناوی هاتووە لەو کتێبەدا، کابرایەک هەیە لە1940 یان 1943دا وتارێکی نووسیوە لەسەر ئەو نەتەوانەی کە لەخۆرهەڵات ئەو نەتەوانەی کە بێ دوارۆژن و ئەمریکا. بەڵی دیومە ئەو کتێبەم دیوە..

ئەوە وابزانم زنجیرە وتارێکە ئەوە لێرە ئەو کابرایە باسی دەکات، کێش لێی وەرگرتووە، هەمووجارێک من لێی دەردێنم ناوەکەی کابراکەشم لەبیردەچێتەوە، یەکێکی دیکەش لێی وەرگرتووە، ئەو دەڵێت سێ میللەت لەخۆرهەڵاتدا هیچ دوا ڕۆژیان نییە، ئەرمەن و ئاشوورو کورد، من قەناعەتم وانییە، قەناعەتم وایە کورد ڕزگار دەبێ، ناکرێت ئەو میللەتە ژمارەی ئەوەندە زۆر بووە، واتە بۆ نموونە ئەوە کورد بەبێ موبالەغە 25 ملیون دەبێت، تا کۆتایی سەدە دەبێتە 40 تا 50 ملیۆن، پاشان لەقەڕنی 20 دا پاش پەنجا ساڵ زەربی 2ی بکە، دەبێتە 70 تا 80 ملیۆن مرۆڤ، چۆن ئەوەندە میلۆنە بەبێ ماف دەمێنێتەوە؟

بۆ نموونە جەماعەتی مەکەدۆنیا دوو تا سێ ملیۆن کەس دەبن و وەک خۆی دەمێنێتەوە و هیچ بەهیچ ناکات، ئێمە هەر زاوزێمان لێ مەنع بکەن، ئەوە د. یوسف هەیە کوردی سوریایە دەیناسی مامۆستای زانکۆیە ئێستا لەزانکۆی جۆرج واشنتۆنە.

بیستوومە بەڵام نەم بینیووە؟

دیارە پیاوێکی زۆر خۆشە، من دەیناسم لەلوبنانەوە مامۆستای علوم سیاسی بوو لەزانکۆی ئەمریکی لەوێ بوو، لە بنەماڵەیەکی بەناوبانگیشە، ئەو دەڵێت: چەکی نهێنیی کورد منداڵ و زاوزێیە، دەیوت: باسی مەکە با لێمان تێکنەدەن، باسی تورکیای دەکرد، دەیوت: ئامارێکم خوێندۆتەوە تورک لەسەر گۆڕینی دیموگرافی مەترسی دەبینن، ئەگەر وابڕوات تا کۆتایی سەدە تورک لەتورکیا دەبێتە کەمینە، کورد و چەرکەس و لاز و عەرەب دەبنە زۆرینە، لەکۆمەڵگەی تورکیادا، ئێ باشە ئەوەتا 50 ساڵی تر چۆن دەتوانن ئەوە چارەسەر بکەن؟

باشە میللەتی کورد دەریخست کە میللەتێکی زیندووە، شۆڕشێکمان دەشکێنن، یەکێکی تر ڕادەپەڕێ، شۆڕشێکی تری تورکیا دابین دەکەن؟ ئێران دابین دەکەن؟ عێراق هەڵدەستێ، تورکیا ڕادەپەڕێ، کوردستانی عێراق!

باشە خۆشت باسی ئەوەت کرد، بزووتنەوەی کورد لەبەشەکانی کوردستاندا پچڕپچڕە، زۆر ڕێکخراوی تێدایە، باسی کوردی سوریات کرد باسی کوردستانی تورکیات کرد، لەکوردستانی عێراق؟

-عێراقیش هەروایە، بەڵام بەو بەرە کوردستانییە پینەکراوە، ئەگینا حزبی سوشیالیستی کوردو حزبی سوشیالیستی کوردستان بۆ یەک ناگرن؟

هەندێ شەرحیشیان بۆ داناوە کە بۆچی وایە، باشە وەزعەکە بە بیروڕای ئێوە چۆن چارەسەر دەکرێت؟

-بەبیروڕای من ئەوە چارەسەر ناکرێ، من بەشتێکی سروشتی دەبینم، ئەوە لەپڕۆسەی گەشەسەندنی ژیاندا چارەسەر دەبێت، بەتێپەڕینی کات جەماعەتێک ئیفلاس دەکەن، جەماعەتێک یەکدەگرن، جەماعەتێک گەشە دەکەن و دەمێننەوەو کۆتاییەکەشی ڕێگای بەرەی کوردستانی درووست دەبێ بۆ هەر وڵاتێک، لەبەینی بەشەکانی کوردستاندا ئەو بەرانە لەناوخۆیاندا هاوپەیمانی بکەن و بەڕەئی من دیموکراسی بەگەشەسەندنی سروشتی درووست دەبێ، بەزۆر ناکرێ، ئەو حزبانە دانێیت، ڕێکیان بخەیت، بەتێپەڕینی کات ئەو گرفتانە چارەسەر دەبێ، واتە ئێستا تۆ تەماشای کوردستانی تورکیا بکە، کوردستانی تورکیا کەمێک بوارێکی دیموکراسی ئەوە هەبێت خەباتی چەکدار پەرەبستێنێت، گرفتەکە چارەسەر دەبێت، خەباتی چەکدار جەماوەر لەدەوری خۆی خڕدەکاتەوە، خەباتی دیموکراتیش مەسەلەکان گەشەپێدەدات هەر کەسە دەگاتە قۆناغی خۆی.

پێشتر باسی ئەوەت کرد کە لەمنداڵیتدا مەسەلەی ڕووخانی کۆماری مهاباد زۆر کاریگەریی هەبووە لەسەرت بەشێوەی شەخسی، ئەگەر تەماشای مێژووی نوێی کوردو کوردستان بکەیت، واتە لەماوەی تەمەنی خۆتدا کە پێگەیشتوویت بەجیا لەکۆماری مهابادەوە بیگرە هەتا ئێستا چەندین ڕووداوی گەورە ڕوویداوە لە مێژووی بزووتنەوەی گەلی کورددا، حەزدەکەم بزانم چ ڕووداوێک کاریگەریی وا قووڵی لەسەرت هەبووە کە کاریگەری بەجێهێشتووە بۆنموونە 14 تەممووز بگری، دەستپێکردنی شۆڕشی 1961 بگری، ئینشیقاقی 1964 بگری، ئاشبەتاڵی 1975، ڕێکەوتننامەی ئازار، دەستپێکردنی مقاوەمەت لەکوردستانی ئێران، ڕوخانی شا؟

هەموو شتێک لەوانەی باستکرد هەمووی گرنگن.

چەند کاریگەریی هەبوو باسی جمهوری مهاباد کرد، زۆر تەئسیری هەبووە لەسەر خۆت؟

ئاخر تۆ لە تەمەنی منداڵی پرسیت، وتم ئەوە بوو لەپاش ئەوە لەژیانی خۆمدا زۆر ڕووداو کاریگەری هەبووە ئەوانەی باستکرد، هەندێک لەوانەی کە باست نەکرد بۆ نموونە من ڕاپەڕینی وەسبەی کانون زۆرکاری لەبیرکردنەوەم کرد، ئینتیفازەی تشرین کاریگەری هەبوو، بۆ نموونە شەڕی سێ دەوڵەتەکە لەدژی میسر، بۆ نموونە ڕووداوەکانی سۆڤێت هینی کۆنگرەی بیست و ئیدانەی ستالین و ئەوانە هەمووی کاریگەری هەبوو، بۆنموونە سەرکەوتنی شۆڕشی چین، وەمان دەزانی دونیا دەگۆڕێ، پاش ئەوە زۆر کاریگەری کردووە، 14ی تەممووز، ئینقیلابی شوبات، هێنانەوەی مەلا مستەفاو خیلافی حزب ئەوە زۆر تەئسیری کرد، بەڕاستی لەمێشک و زهنی ئینساندا، پاشان ئازار ڕووداوێکی گرنگ ڕوویدا کە ڕووخانی شۆڕشی کوردستان بوو من پێشبینیم نەدەکرد، من لەو کەسانە بووم کە پێموابوو مەلا مستەفا شەڕدەکات، کاک عومەر ڕەئی وانەبوو کاک عومەر لەشام بوو لەتەجەموع دانیشتبووین باسمان کرد، ئەوە زۆر کاریگەری هەبوو.

هەڵگیرسانەوەی شۆڕش جارێکی دیکە کاریگەری هەبوو، هەروەها ڕووخانی شا کاریگەری هەبوو، واتە شتی تری وەک ئەو ڕووداوانە.

زۆر سوپاست دەکەم پرسیارەکانی خۆم تەواو بوو حەزدەکەم بزانم ئایا بۆ خۆت هیچ شتێک هەیە حەز بکەیت باسی بکەیت لەمەسەلەی بزووتنەوەی ناسیۆنالیستی کوردی کە من پرسیارم نەکردبێ و بەپێویستی بزانی بیهێنیتە کایەوە؟

سەرەتا دەستەواژەکەت بگۆڕە، ناسیۆنالیستی واتایەکی دیکەی هەیە، واتە بزووتنەوەی ڕزگاری نیشتمانیی دیموکراتی خەڵکی کوردستان، زۆرتر پاسۆک و کاژیک و شتی وا دەگرێتەوە.

بەڵام ئێستا وانییە، ئێستا خەریکە ئەو ناسیۆنالیستەی جاران نەماوە و بەو چاوە تەماشا ناکرێت؟

باشە قەیناکە با ئێمە زمانی خۆمان ڕزگاریی نیشتمانی و نەتەوایەتی و ئەوانە بەکاربهێنم، ناشزانم تۆ لەسەر چی تێزەکەت دەنووسیت و توێژینەوەکەت چییە، نەفسییە، شەخسی بوو، کۆمەڵایەتی بوو، سیاسی بوو، سەربازیی بوو، هەموو ئەو شتانە بوو، بەڵام من زیاتر لەسەر جووڵانەوەی نەتەوەیی کورد چەند خاڵێک باسدەکەم، یەکەم: تەبیعەتی کۆمەڵگەی کورد و گەشەسەندنی کۆمەڵگەی کورد پەیوەندی بەحزبەکان و ڕێکخراوەکانەوە هەیە، واتە ئەوە دووەم هۆیەکانی سەرنەکەوتنی شۆڕشی کوردستان و بزووتنەوەی نەتەوەیی کوردە، پێموایە لەدیدی ئینتیقالی زاتییەوە بووتریت، زۆرتر خەتاکان لەخۆمانە، لەسروشتی کۆمەڵگەی خۆمانە، لەسروشتی سەرکردەکانی خۆمان و سروشتی حزبەکانی خۆمان و سروشتی شۆڕشەکانی خۆمانە، کە زۆر گرنگیمان نەداوە، قەیناکە ئەوەش باس بکەین، زوڵم و زۆر، بەڵام نەوا قسەکانی خۆشمان باس بکەین کە ئەوە فاکتەرێکی گەورەیە و داینەپۆشین، ئەوە زۆر گرنگە بەرای من.

تەئکید لەسەر چەند شتێک دەکەمەوە، لەئێستادا پشت بەستن بەخەڵک، هۆشیارکردنەوەو ڕێکخستن و سەرکردایەتیی جەماوەر، سەربەخۆیی لەبیروباوەڕدا، بەڕاستی من سەربەخۆییم لەفیکردا لەسەربەخۆیی شتی تر پێ گرنگترە، (القرار الکردي المستقل) بەڕاستی دەبێت ئێمە خۆمان باوەڕمان بەخۆمان هەبێت، لەو کۆیلەیەتییە فیکرییە ڕزگارمان ببێت، ئێستا کوردی تورکیا بەرەئی من عەبیدی کریملنن، مۆسکۆ چی گوت دەبێ وابێ، یان فڵان کتێب لەلاپەڕە ئەوەندە نووسراوە ئەوە دەبێت ڕزگاربین لێی.

من دژی مارکسیسزم نیم، مارکسیسزم حزبە، بەڕاستی هەتا ئێستا لەزانستە کۆمەڵایەتییە باشترەکانی جیهانە، ئەو کردنەی بەئایین و بەقورئان بەوەی فڵانە لاپەڕە وای وت، ئیتر تەواو لەو لاپەڕەیە، ئێستا من لەبیرمە هەزار موناقەشەمان لەگەڵ شیوعی دەکرد لەسەر زەرورییەتی بوونی پارتی پێشڕەوی تایبەتی کوردستان، بابە با حزبی شوعی بێت، دەیانوت نا لەلاپەڕە ئەوەندەدا لینین وتوێتی کرێکارانی یەک دەوڵەت دەبێت یەک حزبیان هەبێت، ئیتر ئەوە باشە خۆ ئەوە خۆ قورئان نییە، باشە کەواتە لینین بوو بەخوا، قسەیەکی لینین، هەتا ئەوە فیکریش نییە، مەسائیلی ئایدیۆلۆجی بنەڕەتی نییە، بۆ نموونە مادەیەکی دیالیکتیکی نییە قابیلی گۆڕان نییە قانونی فائچ القیمە (زێدەبایی) نییە بڵێی ڕاستە، قانونی گەشەسەندنی کۆمەڵایەتی نییە بڵێی ڕاستە، شکلی ڕێکخراوە، خۆت دەزانی شکڵی ڕێکخراوە، شتێکی قابیلی گۆڕینە لەیەک وڵاتدا لە 50 جار لەیەک دەوڵەتدا، کەچی کردیان بەهین لێمان، هیچ بەڵگەیەکی تریان نەبوو، وتیان لەفڵان جێ وتویەتی ئەو ڕێگایە مارکسییەت لەزانستەوە دەباتە بۆ ئایین، ئایینی ئیسلامیی خۆمان باشترە، ئەگەر زانستیشە، زانست شتێکی زیندووە، کۆمەڵێک بنەمای فیکری بنەڕەتییەو بنەما سەرەکیەکانی ڕاستە، بنەما سەرەکیەکانی دەبێت بگونجێت لەگەڵ واقیعەکانی کۆمەڵگە و قابیلی گەشەسەندنە وەکو خۆی دەڵێ‌ هەموو شت لەگۆڕانە مارکسیسزمیش ڕوو لەگۆڕانە، فیکریش ڕوو لەگۆڕانە، قسەکەی ئەوانیش لەگۆڕانە ئەو بەشەی کە لینین وتویەتی بۆ زەمانێک بوو، لینین چەندین قسەی مارکسی بەتاڵ کردەوە، وتی مارکس وایگوت، بەڵام ئێستا وانییە، لەبیرتە مارکس و ئەنگڵس زۆر بەتوندی پشتیوانی سەربەخۆیی پۆڵۆنیایان دەکرد، زەمانی خۆی کردبوویان بەشەڕ لەسەر بزووتنەوەکەی، بەڵام کە لینین و ئەوان هاتن، وتیان نەخێر ئەوە زەمانی گۆڕاوە، ئێستا ئێمە ناڵێین سەربەخۆیی، دەڵێن مافی چارەی خۆنووسین، ئەوە هەڵەیە ئێمە ئەوە بکەین.

پێداگیریی بەدەق لە بۆ کوشتنی جەوهەرە، ئێستا بەڕاستی قاوغەکەیان گرتووە و ناوەڕۆکەکەیان لەبیرچووە، لەناوەڕۆکدا من زۆر بەشتی باشی دەبینم، زۆر شتی باشی تیدایە و بەکاردێ، بەڵام کە بوو بەوەی ئەو ڕستەیە وایگوت و ئیتر تەواو بوو، ئێ باشە کلکایەتییەکی کوێرانە کە دەیگوت ڕادیۆی مۆسکۆ وای گوت، من لەبیرمە جاران من خۆم یەکێک بووم لەوانەی کە ڕادیۆی مۆسکۆ هەرچی شتێکی بگوتبا وامدەزانی قورئان وتویەتی، ئەو پەروەردەیە پەروەردەیەکی خراپە، ئەو پەروەردەیە بەڕاستی هەر ستالین بە بەرپرسیار نازانم، لینینیش بەرپرسیارە، واتە ئەو دیسپلینە لینینییەی کە خۆیان پێی دەڵێن وایلێکرد کە کەس نەوێرێ نقە بکات، لەسەر ئەوە بڵێین ئەوە تەحریفییە ئەو کاوتسکی مورتەد و هەموو ئەو جنێوە قورسانەی کە بەڕاستی ستالین بە ناشیانە تەتبیقی کرد، کە قسەی لینینە ئێستا زۆر شت دەخەنە سەر ستالین، بەڵام وەرە بیگێڕنەوە، هەرچی ستالین کردبێتی 10 بەڵگەت بۆ دەهێنمەوە کە لینینین، تەنها مەسەلەی نادیموکراتییەکەی لینین دیموکرات بوو، دەیتوانی تەحەمول بکات، ئەوانەی تر، دیکتاتۆرییەتی پڕۆلیتاریا قسەی لینینە، دیکتاتۆرییەتی پرۆلیتاریا کە لینین تەفسیری دەکات، دەڵێ دیکتاتۆری چین، دەڵێ دەکاتە دیکتاتۆری حزب، دیکتاتۆری حزب دەکاتە لیژنەی مەرکەزی، خۆی دەڵێ دەکاتە نوخبەی سەرکردایەتی جێگیر، لەوێشدا مەکتەبی سیاسی لەمەکتەبی سیاسیش سکرتێری حزب، تەواو لەبەرئەوە ئەوە قسەی ستالین نییە قسەی لینینە، بێنە 50 نووسخەت بۆ دەربێنم لەقسەکانی لینین، پاشان چینیەکان لەسەر مەسەلەی ناکۆکییان لەسەر دیکتاتۆرییەتی پڕۆلیتاریا شتێکیان بڵاوکردەوە دژی خرۆشۆف، بەڵام بەڕاستی لینین وایوتووە، ئەو جۆرە دیسپلینە یان بینای سۆشیالیزم لەوڵاتێکی دواکەوتوو چۆن دەکرێ و دەگاتە چی؟ بەڕاستی خۆ گەلێک لەبنەماکانی لینین داینا، ستالین کوێرانە قسەکانی لینینی جێبەجێ کرد، هەر ڕێگاکەی لینینی بەکارنەهێنا لەمامەڵە لەگەڵ هاوڕێکانی، لینین بەموناقەشەو بەجنێودان لەگەلی حەل دەکردن، ئەو بەکوشتن و ئیعدام، جنێودان و ئیعدام لەجیاتی موناقەشە، ئەگینا بۆ نموونە ئەو قسانەی لینین بەهاوڕێکانی وتووە لەسەر ئاشکراکردنی نهێنی شۆڕشی ئۆکتۆبەر کەس بەکەسی نەوتووە، پێیان دەڵێ خائین، کاسەلێس، مورتەدو غەدار و ئینسانی غەدارو کاسەلێس و خائین ڕەنگە حوکمی ئیعدامیان نەبووە، ئەگینا ئیعدامی دەکردن، من مەبەستم ئەوەیە هەتا لە زەمانی مارکس و ئەنگڵسدا کەس نەیوتووە مارکسیسزم، مارکس ئەوەی قبوڵ نەبووە کەسی بڵێ مارکسیسزم، مارکسیسزم شتێکە دوای مارکس هاتۆتە کایەوە، هەروەک لینیزمیش هەتا زەمانی لینین جنێو بوو، پلیخانۆڤ بۆ گاڵتە دەیگوت لینینزم کە گاڵتەی بەلینین دەکرد، دەیوت بابە ئەو قسانە مارکسیزم نییە لینینیزمە، ئێ باشە مارکس قەت نەیدەهێشت بڵێن لە زەمانی مارکسدا، دەیانگوت سۆشیالیزمی زانستی، بەڵام لە زەمانی پاش ئەوانە وتیان مارکسیسزم.

زۆر زۆر سوپاست دەکەم.